title: JLPT

text: JLPT on lyhenne sanoista "Japanese Language Proficiency Test". Se on japania opiskeleville ulkomaalaisille suunnattu Japanin opetushallituksen vuodesta 1984 alkaen järjestämä maksullinen japanin kielikoe. Kokeen on voinut suorittaa myös Suomessa vuodesta 2005 lähtien, tarkempia tietoja antaa Japanin Suomen suurlähetystö. Kokeessa japanin osaamista arvioidaan viidellä eri vaikeustasolla (N5-N1), joista helpoin on taso 5 ja vaativin taso 1 (uudistettu vuonna 2010). N tasojen nimessä tarkoittaa sekä "new" että "nihongo" (japanin kieli). Koe pidetään vuosittain joulukuun ensimmäisenä sunnuntaina maailmanlaajuisesti ja sen hinta Suomessa on vuodesta 2010 lähtien 35 € (taso 5), 40 € (taso 4), 45 € (taso 3), 50 € (taso 2) ja 55 € (taso 1). Ilmoittautumisia otetaan vastaan elokuusta syyskuuhun.


title: JLPT

text: Vuoteen 2009 asti tasoja on ollut neljä, mutta 2010 astuu voimaan viides taso. Uusi taso on laadittu, koska vaikeusaste 2. ja 3. testin välissä on ollut monien mielestä liian suuri. Koe koostuu seuraavista kolmesta kokonaisuudesta: Merkit ja sanasto (文字・語彙 "moji, goi"), kuullun ymmärtäminen (聴解 "choukai") ja luetun ymmärtäminen sekä kielioppi (読解・文法 "dokkai, bunpou"). Kaikissa tasoissa maksimipisteet ovat 400, ja ne jakautuvat merkkeihin ja sanastoon 100 pistettä, kuullun ymmärtämiseen 100 pistettä sekä luetunymmärtämiseen ja kielioppiin 200 pistettä.


title: JLPT

text: N5, on kokeista helpoin. Se sopii aloittelijoille, jotka osaavat perusfraaseja sekä ymmärtävät yksinkertaista kirjoitettua japania. Tason läpäisemiseksi on osattava lisäksi seuraavat asiat: 100 kanjia ja n. 800 sanaa. Tason läpäisyyn suositellaan 150 tunnin suoritettuja japanin opintoja, mutta vähemmälläkin voi päästä läpi. Tason 5 koe kestää 105 minuuttia, jotka jakautuvat eri kokonaisuuksiin seuraavasti: Merkit ja sanasto 25 minuuttia, kuullun ymmärtäminen 30 minuuttia ja luetunymmärtäminen sekä kielioppi 50 minuuttia. Tason maksimipisteistä tarvitaan 60 % kokeen läpäisemiseksi.


title: JLPT

text: N4, on kokeista toiseksi helpoin. Se sopii aloittelijoille, jotka kykenevät kommunikoimaan japaniksi yksinkertaisissa jokapäiväisissä keskusteluissa sekä ymmärtävät kieliopin perusteita ja helppoa kirjoitettua japania. Tason läpäisemiseksi on osattava lisäksi seuraavat asiat: 300 kanjia ja n. 1500 sanaa. Tason läpäisyyn suositellaan 300 tunnin suoritettuja japanin opintoja. Tason 4 koe kestää 140 minuuttia, jotka jakautuvat eri kokonaisuuksiin seuraavasti: Merkit ja sanasto 30 minuuttia, kuullun ymmärtäminen 35 minuuttia ja luetunymmärtäminen sekä kielioppi 70 minuuttia. Tason maksimipisteistä tarvitaan 60 % kokeen läpäisemiseksi.


title: JLPT

text: N3, on melko haastava. Vuonna 2010 tulleen uudistuksen mukaan tämä taso on vaikeusasteeltaan edellisten tasojen 2. ja 3. välissä. Testi sopii keskitason opiskelijoille, jotka tuntevat jo melko paljon kielioppia ja eniten käytettyjä kanjeja. Tason läpäisemiseksi on osattava lisäksi seuraavat asiat: 650 kanjia ja n. 3750 sanaa. Tason läpäisyyn suositellaan 450 tunnin suoritettuja japanin opintoja. Tason 3 koe kestää 140 minuuttia, jotka jakautuvat eri kokonaisuuksiin seuraavasti: Merkit ja sanasto 30, kuullun ymmärtäminen 40 ja luetunymmärtäminen sekä kielioppi 70 minuuttia. Tason maksimipisteistä tarvitaan 60 % kokeen läpäisemiseksi.


title: JLPT

text: N2, on jo melko vaikea. Se sopii keskitason opiskelijoille, jotka ymmärtävät jo vaikeampaa kielioppia sekä kanjeja, voivat ottaa osaa suurimpaan osaan jokapäiväisistä keskusteluista sekä osaavat lukea kirjoitettua japania melko sujuvasti. Tason läpäisemiseksi on osattava lisäksi seuraavat asiat: 1 000 kanjia ja n. 6 000 sanaa. Tason läpäisyyn suositellaan 600 tunnin suoritettuja japanin opintoja. Tason 2 koe kestää 155 minuuttia, jotka jakautuvat eri kokonaisuuksiin seuraavasti: Merkit, sanasto, luetunymmärtäminen ja kielioppi 105 minuuttia, kuullun ymmärtäminen 50 minuuttia. Tason maksimipisteistä tarvitaan 60 % kokeen läpäisemiseksi.


title: JLPT

text: N1, on tasoista vaikein. Se sopii edistyneille opiskelijoille, jotka osaavat kaikki yleisessä käytössä olevat kanjit ja edistynyttä kielioppia, ja jotka osaavat japania liiketoiminta- ja yliopistotasoisesti. Tason läpäisemiseksi on osattava lisäksi seuraavat asiat: 2 000 kanjia ja n. 10 000 sanaa. Tason läpäisyyn suositellaan 900 tunnin suoritettuja japanin opintoja. Tason 1 koe kestää 170 minuuttia, jotka jakautuvat eri kokonaisuuksiin seuraavasti: Merkit, sanasto, luetunymmärtäminen ja kielioppi 110 minuuttia, kuullun ymmärtäminen 60 minuuttia. Tason maksimipisteistä tarvitaan 70 % kokeen läpäisemiseksi.


title: Kleinin pullo

text: Kleinin pullo on topologinen avaruus, ajateltu pinta, jolla ei ole reunaa, jossa pinta loppuisi äkisti, kuten esimerkiksi juomalasissa on. Samoin sillä ei ole ”sisäpuolta” ja ”ulkopuolta”, kuten olisi esimerkiksi tavallisella suljetulla pullolla.


title: Kleinin pullo

text:
Kleinin pullo on läheistä sukua Möbiuksen nauhalle, mutta ei mahdu kolmiulotteiseen avaruuteen. Teoreettisesti se voidaan kuitenkin ajatella rakennettavaksi liimaamalla kahden Möbiuksen nauhan reunat vastakkain.
Kappaleen esitti ensimmäisenä vuonna 1882 saksalainen matemaatikko Felix Klein. Nimi oli alun perin ”Kleinsche Fläche”, Kleinin pinta, mutta se tulkittiin väärin Kleinin pulloksi, ”Kleinsche Flasche”. Väärä tulkinta kuitenkin säilyi ja korvasi alkuperäisen nimen myös saksassa.


title: Käkikello

text: Käkikello on seinäkello, joka antaa tasatunneittain käen kukuntaa muistuttavan merkkiäänen. Käki voi myös kukkua kerran puolelta ja kellonajan verran tasalta. Käkikellon etuseinässä voi olla luukullinen ikkuna, joka avautuu, ja luukusta tulee esiin käki. Käkikello keksittiin Saksassa vuonna 1733.


title: Käkikello

text: Käkikellon kukuntaääni voidaan saada aikaan mekaanisesti tai elektronisesti.


title: Auraus

text: Tien aurauksella tarkoitetaan tien kunnossapitotyötä, jossa tielle satanut lumi siirretään pois ajotieltä autojen kulkua haittaamasta. Teiden talvihoidossa liukkaudelle, lumen syvyydelle ja tasaisuudelle on asetettu laatuvaatimukset tien hoitoluokan mukaan.


title: Auraus

text: Lumen poistoauraukset tehdään ajoneuvon eteen kiinnitettävillä auroilla. Aurat ovat vinossa asennossa. Sen ansiosta ajettaessa lumi siirtyy auralla tien pinnalta penkalle. Aurauksen linjaa helpottavat tiedn laidalla pystyssä olevat aurausmerkit. Nämä ovat usein noin metrin pituisista havupuista tehtyjä merkkejä tai oransseja muovikeppejä. Lumen auraus voidaan viimeistellä tiekarhun aurauksella. Myös lumilinkoja käytetään. Moottoritiet ja muut useampikaistaiset tiet aurataan usein tien leveydestä riippuen kahdella tai kolmella aura-autolla, jotta ajorata saataisiin kerralla puhtaaksi.


title: Auraus

text: Auraustyössä yritetään koko ajan ottaa huomioon myös muut tienkäyttäjät, mutta siitäkin huolimatta aura-autojen liikkeitä kannattaa varoa ainakin risteyksissä. Lumen pöllyämisen takia auran ohittaminen on useimmiten vaikeaa, mutta yleensä kuljettaja voi antaa muille ohitusmahdollisuuden hidastamalla tai pysäyttämällä sopivassa kohdassa.


title: Auraus

text: Aurauksella voidaan myös tasoittaa epätasainen tai urittunut tien pinta. Tien tasoitusauraus tehdään tiekarhulla. Tiekarhun aura tasoittaa tien pinnan epätasaisuudet, joita ovat kuopat ja ajo-urat.


title: Symmetrinen funktio

text: Funktio formula_1 on "symmetrinen", jos formula_2 kaikille formula_3. Täten parametrien järjestys ei vaikuta funktion arvoon.


title: Symmetrinen funktio

text: Funktio formula_4 on antisymmetrinen, jos formula_5.


title: Vaasan vaalipiiri

text: Vaasan vaalipiiri (vaaleihin 1995 asti Vaasan läänin vaalipiiri) on yksi eduskuntavaalien kolmestatoista vaalipiiristä. Vaalipiiristä valittiin vuoden 2015 vaaleissa 16 kansanedustajaa, mikä on 8,0 % kaikista kansanedustajista. Nimestään huolimatta vaalipiiri kattaa kolme lounaisinta Pohjanmaan maakuntaa eli Etelä-Pohjanmaan maakunnan, Keski-Pohjanmaan maakunnan ja Vaasan lisäksi koko rannikon Pohjanmaan maakunnan alueet.


title: Vaasan vaalipiiri

text: Vaalipiiriin kuuluvat Alajärvi, Alavus, Evijärvi, Halsua, Ilmajoki, Isojoki, Isokyrö, Kannus, Karijoki, Kaskinen, Kauhajoki, Kauhava, Kaustinen, Kokkola, Korsnäs, Kristiinankaupunki, Kruunupyy, Kuortane, Kurikka, Laihia, Lappajärvi, Lapua, Lestijärvi, Luoto, Maalahti, Mustasaari, Närpiö, Pedersören kunta, Perho, Pietarsaari, Seinäjoki, Soini, Teuva, Toholampi, Uusikaarlepyy, Vaasa, Veteli, Vimpeli, Vöyri ja Ähtäri.


title: Vaasan vaalipiiri

text: Vaalipiirin entisiä kuntia ovat Alahärmä, Alaveteli, Bergö, Björköby, Himanka, Jalasjärvi, Jepua, Jurva, Kaarlela, Koivulahti, Kortesjärvi, Kälviä, Lapväärtti, Lehtimäki, Lohtaja, Maksamaa, Munsala, Nurmo, Oravainen, Peräseinäjoki, Petolahti, Pirttikylä, Purmo, Raippaluoto, Siipyy, Sulva, Teerijärvi, Tiukka, Töysä, Ullava, Uudenkaarlepyyn maalaiskunta, Vähäkyrö, Vöyri-Maksamaa, Ylihärmä, Ylimarkku, Ylistaro, Ähtävä ja Öja.


title: Vaasan vaalipiiri

text: Vaasan läänin vaalipiiri muodostettiin 1960, kun Vaasan läänin itäinen vaalipiiri siirtyi suurelta osaltaan Keski-Suomen läänin vaalipiiriin. Lisäksi kokonaisuuteen yhdistettiin Vaasan läänin eteläinen vaalipiiri ja Vaasan läänin pohjoinen vaalipiiri.


title: Vaasan vaalipiiri

text: Vaalipiirin valtapuolueet on Keskusta ja RKP, joiden kannatus on noin 20 %. RKP:lle Vaasa on Suomen paras vaalipiiri, ja Keskustan suosio on laajaa suomenkielisellä Pohjanmaalla.. SDP on toiseksi suurin puolue Pohjanmaan rannikolla RKP:n jälkeen, näissä kunnissa Keskustan ja Kokoomuksen kannatus on heikko. Kristillisdemokraattien kannatus on suurinta Pietarsaaren seudulla, ja se on Luodon suurin puolue. Kokoomukselle suosiollisinta on Seinäjoen seutu.


title: Vaasan vaalipiiri

text: 2000-luvun presidentinvaaleissa Vaasan vaalipiirin voittaja on ollut puoluetaustastaan riippumatta porvarillista puolta edustanut ehdokas.


title: Kyösti Toivonen

text: Kyösti Tapio Toivonen (s. 25. syyskuuta 1937 Jääski) on Messilän kartanon entinen omistaja, kansanedustaja ja europarlamentaarikko Hollolasta. Hänet valittiin europarlamentaarikoksi 1995 eduskunnan päätöksellä, ja hän on toistaiseksi ainut eurokansanedustaja Päijät-Hämeestä. Toivonen on toiminut Hollolan kunnanvaltuustossa vuosina 1989–1995 sekä kunnanhallituksessa vuosina 1989–1991.


title: Kyösti Toivonen

text: Ennen Euroopan parlamenttiin siirtymistä Toivonen toimi Kokoomuksen kansanedustajana vuodesta 1991.


title: Seura

text: Seura on Otavamedian julkaisema 52 kertaa vuodessa ilmestyvä suomalainen aikakauslehti. Lehden päätoimittaja on Erkki Meriluoto.


title: Seura

text: "Seuran" ensimmäinen lehti ilmestyi 6. joulukuuta 1934; julkaisijana oli alusta alkaen Yhtyneet Kuvalehdet. Tuolloin lehden päätoimittajaksi valittiin Ensio Rislakki. "Seurasta" tuli siihen aikaan ”Suomen kotien viikkolukemisto”, tarkoituksena oli tehdä koteihin sopiva lehti. Alkujaan "Seura" oli Minna Craucherin perustama Kustannusosakeyhtiö "Päivän" 1926–1928 julkaisema suurelle yleisölle suunnattu kirjallisuus- ja ajanvietelehti, jonka päätoimittajina olivat muun muassa Lauri Viljanen ja Mika Waltari. Avustajina toimivat muun muassa Pentti Haanpää ja Olavi Paavolainen.


title: Seura

text: "Seura" on menettänyt 2000-luvulla levikkiään muille julkisuuden henkilöihin keskittyville lehdille. Levikinkehitys (255 000:stä 165 000:een vuosina 2001–2010) on ollut samanlaista kuin toisella perhelehdellä "Avulla". Myös lukijamäärien kehitys on ollut hyvin tasaväkistä jo vuosikymmeniä. Vuonna 1970 "Avulla" oli 1,45 miljoonaa lukijaa, "Seuralla" 1,21 miljoonaa; vuonna 1993 "Seura" oli suurempi 1,24 miljoonalla lukijalla "Avun" 1,14 miljoonaa vastaan.


title: Seura

text: Vuosina 1974–1978 "Seuraa" julkaistiin nimellä "Suur-Seura". "Seura" uudistettiin syyskuussa 2004 silloisen päätoimittajansa Jari Lindholmin johdolla. Lindholm irtisanoutui 14. huhtikuuta 2006 ja siirtyi toimittajaksi "Suomen Kuvalehteen". Uudeksi päätoimittajaksi valittiin Pekka Numminen, joka irtisanoutui vuonna 2008. Hänen jälkeensä päätoimittajaksi tuli Saija Hakoniemi, maaliskuussa 2015 Tarja Hurme ja kesäkuussa 2018 Erkki Meriluoto..


title: Paasikivi-seura

text: Paasikivi-seura (ruots. Paasikivi-samfundet, engl. Paasikivi Society) on suomalainen ”yöpakkasten” jälkeen perustettu yhteiskunnallinen ulkopoliittinen seura, jonka tarkoituksena oli vakiinnuttaa Paasikiven–Kekkosen linja Suomen ulkopolitiikassa sisäpoliittisesti erityisesti sitä epäilevien yhteiskunnallisten vaikuttajien piirissä. Seura on nimetty Suomen presidenttinä toimineen J. K. Paasikiven mukaan. Seura aloitti toimintansa epävirallisena keskustelukerhona (”Victorian piiri”) syksyllä 1956, virallisesti seuran toiminta käynnistyi marraskuussa 1958 Suomalaisen Kirjallisuuden Seuran talossa Helsingissä pidetyssä kokouksessa. Seuran toiminnan keskeinen alkuunpanija oli Helsingin yliopiston yleisen valtio-opin professori Jan-Magnus Jansson. Seura julkaisi 1960-luvulla Ulkopolitiikka-lehteä.


title: Paasikivi-seura

text: Toimintansa alkuvuosina Paasikivi-seura asettui näkyvästi tukemaan presidentti Urho Kekkosen ulkopoliittista linjaa ja ilmoitti hyväksyvänsä jäsenikseen vain henkilöitä, jotka se katsoi Paasikiven–Kekkosen linjan kannattajiksi. Tästä syystä seura joutui Kekkosen poliittisten vastustajien − poliittisen oikeiston ja SDP:n ns. asevelisiiven − arvostelun kohteeksi. Vuoden 1962 presidentinvaalien jälkeen seura omaksui aiempaa pidättyvämmän asenteen sisäpolitiikkaa kohtaan ja keskittyi ulkopoliittiseen valistustoimintaan.


title: Paasikivi-seura

text: Paasikivi-seura oli aloitteentekijänä Ulkopoliittisen instituutin perustamisessa vuonna 1964.


title: Paasikivi-seura

text: Paasikivi-seuran perustajajäseniä olivat Jan-Magnus Janssonin ohella muun muassa Kustaa Vilkuna, Wolf H. Halsti, Reino Kuuskoski, Yrjö Blomstedt, Matti Klinge, Paavo Kastari, Göran von Bonsdorff, Jaakko Iloniemi, Matti Kurjensaari, V. J. Sukselainen ja K.-A. Fagerholm.


title: Paasikivi-seura

text: Presidentit Urho Kekkonen, Mauno Koivisto ja Martti Ahtisaari on kutsuttu seuran kunniajäseniksi. Seuran jäsenistö koostuu pääasiassa talouselämän, julkisen hallinnon, eri järjestöjen, oikeuslaitoksen, puolustusvoimien ja tiedotusvälineiden edustajista sekä ulkopolitiikan tutkijoista.


title: Holkerin hallituksen verouudistus

text: Holkerin hallituksen verouudistus oli Harri Holkerin hallituksen (1987–1991) toteuttama verouudistus, joka tuli tunnetuksi joka kotiin jaetusta ”Verotus kevenee” -tiedotteesta. Uudistuksen pääasiallinen sisältö oli veropohjan laajentaminen muuttamalla liikevaihtovero arvonlisäveroksi. Pääomatulot otettiin laajemmin verotuksen piiriin ja samalla luotiin osinkoverotulojen hyvitysjärjestelmä. Pääoma- ja palkkatulot eriytytettiin, joten henkilökohtaisessa verotuksessa pääomatulojen progressio poistui ja pääsääntöisesti kaikkien palkkaveroprosentit laskivat.


title: Holkerin hallituksen verouudistus

text: Uudistuksen valmisteli ja toteutti valtiovarainministeriö, jossa valtiovarainministerinä toimi Erkki Liikanen (SDP) ja veroministerinä Ulla Puolanne (Kok.). Uudistuksen esittelijänä valtioneuvostossa toimi Puolanne.


title: Holkerin hallituksen verouudistus

text: Palvelualan yrittäjät olivat aiemmin olleet liikevaihtoverosta vapautettuja. He kokivat Kokoomuksen, SDP:n ja RKP:n sinipunayhteistyönä luoman veromallin yrittäjän työn lisäverottamisena, vaikka vero onkin yrittäjän valtion puolesta perimä vero. Joidenkin yrittäjien mielestä palvelujen järkevä ja kilpailukykyinen hinnoitteleminen kuitenkin esti veron perimisen kokonaan asiakkaalta.


title: Holkerin hallituksen verouudistus

text: 1990-luvun talouslaman aikaan kotimarkkinakysynnän laskiessa ”verotus kevenee” hokema muuttui ”verotus kovenee” -muotoon. Yrittäjätulonsa pääomatuloiksi muuttaneiden yrittäjien veroprosentti pysyi samana, vaikka laman vaikutuksesta tulot laskivat huomattavasti.


title: Ulla Puolanne

text: Ulla Kaija Puolanne (o.s. Raivo, 28. kesäkuuta 1931 Lahti – 26. syyskuuta 2015 Lahti) oli suomalainen kokoomuslainen poliitikko ja ekonomi.


title: Ulla Puolanne

text: Puolanne oli II valtiovarainministeri Harri Holkerin hallituksessa 30. toukokuuta 1987 – 26. toukokuuta 1991. Ministerinä hänen alaansa kuuluivat muun muassa veroasiat. Tässä tehtävässä Puolanne esitteli niin sanotun vuosisadan verouudistuksen. Hän oli kansanedustajana Hämeen läänin eteläisestä vaalipiiristä 1975–1991. Presidentin valitsijamiehenä Puolanne oli vuosien 1978, 1982 ja 1988 vaaleissa.


title: Ulla Puolanne

text: Lahden kaupunginhallitus myönsi hänelle 1. marraskuuta 1995 Lahti-mitalin numero 32.


title: Toimitusministeristö

text: Toimitusministeristö on hallitus, jolla ei ole varmaa kansanedustuslaitoksen parlamentaarista luottamusta ja jonka ei odoteta tekevän uusia poliittisia toimia.


title: Toimitusministeristö

text: Tilanne syntyy esimerkiksi käytännössä aina parlamenttivaalien jälkeen, kun kansanedustajat vaihtuvat tai valitaan uudelleen.


title: Toimitusministeristö

text: Kun hallitus on antanut eronpyyntönsä, se jatkaa toimitusministeristönä, kunnes uusi hallitus on muodostettu.


title: Toimitusministeristö

text: Suomessa vanha hallitus jatkaa perinteisesti eduskuntavaalien jälkeen toimitusministeristönä, kunnes uusi hallitus on saatu muodostettua. Vaalituloksen valmistumisen jälkeen vanha hallitus esittää eronpyynnön, minkä jälkeen valtionpäämies kuitenkin säännönmukaisesti kehottaa sitä jatkamaan toimitusministeristönä, kunnes kansanedustuslaitoksen uudet ja uudelleen valitut kansanedustajat pääsevät yhteisymmärrykseen uudesta hallituksesta, jolloin sellainen sitten nimitetään.


title: Toimitusministeristö

text: Myös epäluottamuslauseen saanut hallitus istuu toimistusministeristönä siihen saakka, kunnes uusi hallitus nimitetään. Sehän ei enää nauti parlamentin tarvittavaa luottamusta menetettyään sen epäluottamuslauseäänestyksessä, jolloin pääministerin on jätettävä hallituksensa eroanomus.


title: Toimitusministeristö

text: Myös virkamieshallitus ja presidentinhallitus voidaan luokitella toimitusministeristöksi, samoin kuin jossakin mielessä myös vähemmistöhallitus. Sama tilanne syntyy myös pääministerin ilmoitettua hallituksen vapaaehtoisesta erosta, jos ja kun valtionpäämies pyytää eronnutta hallitusta jatkamaan "toimitusministeristönä" erosta huolimatta toimitettavien asioihin hoitamiseksi siihen asti, kunnes hallitusneuvottelujen perusteella voidaan nimittää uusi hallitus.


title: Toimitusministeristö

text: Toimitusministeristövaiheessa ei hallituksen odoteta tekevän uusia poliittisia ratkaisuja tai aloitteita vaan pysyvän passiivisena niiden suhteen ja hoitavan pelkästään päivittäisiä asioita, koska uusi hallitus saattaa muodostua opposition edustajista tai sillä voi olla opposition vaikutuksessa edellisestä poikkeava hallitusohjelma tai politiikan päämäärä.


title: Toimitusministeristö

text: Toimitusministeristötilassa olevan valtioneuvoston jäsentä voidaan kutsua "toimitusministeriksi". Nimitys ei ole virallinen, koska ministerillä on samat valtuudet kuin ennenkin. Valtuuksistaan huolimatta hänen ei odoteta tekevän suuria poliittisia ratkaisuja ministeriönsä päällikkönä, koska luottamusta nauttivan hallituksen synnyttyä hänen tehtäväänsä voi hoitaa joku toinen.


title: Toimitusministeristö

text: 2000-luvun ensimmäisten vuosien merkittävimpiä toimitusministerin päätöksiä oli VR-konsernin hallituksen vaihtaminen liikenne- ja viestintäministeri Kimmo Sasin päätöksellä. Hän vaihtoi yhtiön hallituksen eduskuntavaalien jälkeen ennen uuden hallituksen nimittämistä. Hänen seuraajansa, viestintä- ja liikenneministeri Leena Luhtanen vaihtoi pian ministeriksi tultuaan yhtiöön osittain entisenkaltaisen hallituksen ja palautti aiemman hallituksen puheenjohtajan.


title: Etelä-Häme

text: Etelä-Häme on Kanta-Hämeestä ja Päijät-Hämeestä koostuva alue historiallisen Hämeen maakunnan eteläosassa.


title: Etelä-Häme

text: Hallinnollisesti Etelä-Hämeen alue on muodostanut kokonaisuuden muun muassa työ- ja elinkeinokeskusten ja ympäristökeskusten aluejaossa.


title: Messilän kartano

text: Messilän kartano on perustettu 1630-luvulla ja se sijaitsee Hollolan Messilässä Vesijärven rannalla. Kartanon päärakennus on rakennettu 1910.


title: Messilän kartano

text: Nykyään kartano on lomakeskus, jossa talvisin harrastetaan laskettelua. Kokonaisuuteen liittyy myös pienvenesatama leirintäalueineen. Laskettelun edellyttämä yöpyminen on mahdollista itse tuoduissa asuntovaunuissa leirintäalueella.


title: Messilän kartano

text: Kokonaisuuteen kuuluu myös 18-reikäinen golfkenttä sekä kuntopolun varrella sijaitseva Pirunpesäksi kutsuttu kalliohalkeama.


title: Messilän kartano

text: Hevostallitoiminta Messilässä loppui vuonna 2012.


title: Messilän kartano

text: Ensimmäiset merkinnät Messilän eli Tiirismaan kylän alueesta ovat vuodelta 1403. Vuonna 1634 kolme taloa yhdistettiin Messilän kartanoksi. Hollolan pitäjän käsiteollisuus keskittyi Messilään 1800-luvun alkupuolella. Siellä toimi verkatehdas, nahkatehdas, saha, mylly, värjäys-, kutomo- ja satulasepän liikkeet ja tilalla valmistettiin huonekaluja. Tilan viiden mäkituvan asukkaat olivat huonekalupuuseppiä. Viimeiset Messilässä tehdyt huonekalut valmistuivat 1910-luvulla. 1800-luvun loppupuolella Tiirismaan huipulle suunniteltiin matkailijoille näkötornia ja tilalla myytiin ruokaa ja virvokkeita. Vuonna 1969 tila luopui karjataloudesta keskittyen lomakeskukseksi.


title: Messilän kartano

text: Vuosina 1799-1930 tila oli jaettuna kahteen osaan, Ylöstaloon ja Alestaloon.


title: Messilän kartano

text: 1789 Ruotsin kuningaskunnan valtiopäivillä talonpoikaissäädyn edustajana Hollolan tuomiokunnasta oli Kalle Polon, 1789.


title: Kaistametri

text: Kaistametri on mittayksikkö, jota käytetään autoja, perävaunuja tai lauttavaunuja kuljettavien laivojen (roro-alusten) kuljetuskapasiteetin ilmaisuun. Aluksen kansi tai kannet on jaettu kaistoiksi, joihin kuljetettavat, pyörien päällä olevat tavarankuljetusvälineet sijoitetaan. Yksi kaistametri on yhden metrin pituinen osa tällaista kaistaa.


title: Kaistametri

text: Kaistan leveys voi vaihdella kuljetettavan lastin mukaan. Kontteja kuljettaville ajoneuvoille sopiva kaistanleveys on 2,5–3,0 metriä, yleensä noin 2,8 metriä.


title: Kaistametri

text: Aluksen kuljetuskapasiteetti voidaan ilmaista myös kannen (tai kansien) pinta-alana neliömetreissä tai kuljetettavien autojen lukumääränä.


title: Fall of the Leafe

text: Fall of the Leafe oli uusikaupunkilais-lähtöinen, turkulais-helsinkiläinen rock- ja heavy metal -yhtye. Yhtye perustettiin vuonna 1996 ja ehti uransa aikana julkaista kuusi albumia. Alkuaikoina yhtyeen tyyli oli melankolista death metalia, mutta myöhemmin yhtyeen musiikkityyli vaihtui atmosfääriseen rockiin metallisella otteella.


title: Truth

text: Truth on rockyhtye The Jeff Beck Groupin vuonna 1968 julkaistu esikoisalbumi, joka lukeutuu ensimmäisiin hard rock / heavy metal -albumeihin. Se sisältää monia lainakappaleita, kuten The Yardbirdsin kappaleen ”Shapes of Things” ja Willie Dixonin kappaleet ”You Shook Me” ja ”I Ain’t Superstitious”. ”You Shook Me” muistetaan myös Led Zeppelinin samoihin aikoihin tekemänä versiona.


title: Bayesilainen roskapostisuodatus

text: Bayesilainen roskapostisuodatus on tapa lajitella asiakirjoja eri kategorioihin Bayesin tilastomenetelmien avulla.


title: Bayesilainen roskapostisuodatus

text: Bayesilainen suodatin sai osakseen huomiota, kun se kuvailtiin Paul Grahamin esseessä A Plan for Spam, ja siitä on sittemmin tullut suosittu tapa erottaa ei-toivottu roskaposti halutuista sähköpostiviesteistä. Monet nykyaikaiset sähköpostiohjelmat kuten Mozilla Thunderbird käyttävät bayesilaista roskapostisuodatusta. Palvelinpuolen sähköpostisuodattimet kuten SpamAssassin ja ASSP hyödyntävät bayesilaisia suodatustekniikoita. Joskus suodatustoiminta on sisäänrakennettu sähköpostipalvelimeen.


title: Bayesilainen roskapostisuodatus

text: Bayesilainen roskapostisuodatus soveltaa Bayesin teoreemaa. Roskapostiin sovellettuna Bayesin teoreema toteaa, että todennäköisyys sille, että tietty viesti (olettaen että se sisältää tietyt sanat) on roskapostia, on yhtä suuri kuin todennäköisyys löytää kyseiset sanat mistä tahansa roskapostista kerrottuna todennäköisyydellä sille, että mikä tahansa viesti on roskapostia, jaettuna todennäköisyydellä sille, että kyseiset sanat esiintyvät missä tahansa sähköpostiviestissä:


title: Bayesilainen roskapostisuodatus

text: Tietyillä sanoilla ja otsikkotiedoilla on tietty todennäköisyys esiintyä roskapostissa ja luvallisessa postissa. Esimerkiksi useimmat käyttäjät törmäävät sanaan "Viagra" roskapostissa, mutta harvemmin näkevät sitä luvallisessa postissa. Suodatin ei tunne näitä todennäköisyyksiä ennalta, vaan käyttäjän pitää opettaa suodatinta, jolloin se osaa laskea todennäköisyydet. Käyttäjän tulee manuaalisesti kertoa, mitkä viestit ovat roskaa ja mitkä eivät. Kun suodatin tällöin tietää varmasti, että tietty posti on joko roskapostia tai luvallista postia, se säätää tietokannassa jokaisen viestin sanan esiintymistodennäköisyyksiä roska- ja luvallisissa posteissa. Tyypillisesti bayesilaiset roskapostisuodattimet oppivat hyvin korkean roskatodennäköisyyden sanoille kuten "Viagra" tai "refinance", mutta hyvin matalan roskatodennäköisyyden (ja korkean todennäköisyyden sille, että posti on luvallista) sanoille, jotka enimmäkseen esiintyvät luvallisessa postissa, kuten ystävien ja sukulaisten nimet.


title: Bayesilainen roskapostisuodatus

text: Ehkä hienoin Bayes-menetelmien ominaisuus on siinä, että ne tunnistavat roskapostiviesteistä automaattsesti piirteitä, joita ihminen ei helposti huomaisi koskaan. Esimerkiksi yksinään aivan viattomat sanat "reference", "priority" ja otsikkokenttä "X-Agent: Foobar v0.12" saattavat olla aivan harmittomia, mutta bayes-verkko voi huomata näiden yhdistelmän olevan erittäin yleinen juuri roskapostiviesteissä. Tällaisten piirteiden havaitseminen vaatii kuitenkin esimerkiksi Markovin ketjujen hyväksikäyttöä, koska perus-bayesilainen luokittelija huomioi vain yksittäiset sanat, ei pidempiä ketjuja kuten esimerkiksi CRM-114.


title: Bayesilainen roskapostisuodatus

text: Opettamisen jälkeen todennäköisyyksiä käytetään laskemaan todennäköisyys sille, että sähköposti, jossa on tietyt sanat, kuuluu joko roskapostien tai luvallisen postin kategoriaan. Jokainen sana (ja otsikkotieto) sähköpostissa vaikuttaa sähköpostin roskapostitodennäköisyyteen. Tätä vaikutusta kutsutaan posteriori-todennäköisyydeksi ja se lasketaan Bayesin teoreemaa soveltaen. Tämän jälkeen lasketaan yhteen todennäköisyys sille, että sähköposti kaikkine sanoineen on roskapostia. Jos yhteenlaskettu todennäköisyys ylittää tietyn rajan (esimerkiksi 95%), suodatin merkitsee viestin roskapostiksi. Roskapostiksi merkityt viestit voidaan sitten siirtää automaattisesti sähköpostiohjelman roskapostikansioon tai jopa poistaa suoraan. Joskus myös käytetään kolmiosaista jaottelua, "ei-roskaposti", "epävarma" tai "roskaposti" (esimerkiksi Bogofilter toimii näin).


title: Bayesilainen roskapostisuodatus

text: Bayesilaisen roskapostisuodatuksen etuna on se, että se mukautuu käyttäjäkohtaisesti kunkin sähköpostilaatikon sisältämien viestien mukaan. Tietyn käyttäjän roskaposteissa on yleensä jotakin henkilökohtaista riippuvuutta, joka määrittelee sille käyttäjälle ominaiset todennäköisyysfunktiot. Esimerkiksi kontakti-ilmoituksen jättäminen verkkoon voi lisätä tämän käyttäjän saaman kontakti-ilmoituksiin liittyvää roskapostin määrää. Tämän tuloksena hänen bayesilainen roskapostisuodattimensa oppii isomman todennäköisyyden sanoille, jotka ovat tyypillisiä kontakti-ilmoituksiin liittyvissä sähköposteissa. Myös luvallisessa postissa on useammin jotakin, jolla on merkitystä juuri tietylle käyttäjälle. Työtoverit, ystävät ja sukulaiset keskustelevat tietyistä aiheista, jolloin syntyy käyttäjälle ominaisia luvallisen postin todennäköisyysfunktioita näille termeille. Edellä mainitut molemmantyyppiset todennäköisyydet kehittyvät ajan myötä, kun käyttäjä jatkaa suodattimen opettamista aina sen tehdessä vääriä päätelmiä. Tuloksena bayesilaisen suodatuksen tarkkuus voi olla erinomainen, ja usein se onkin parempi verrattuna esimääriteltyihin sääntöihin. SpamAssassin voi yhdistellä sekä bayesilaista suodatusta ja esimääriteltyjä sääntöjä, mikä voi johtaa vielä korkeampaan suodatustarkkuuteen.


title: Bayesilainen roskapostisuodatus

text: Bayesilainen suodatus oppii hyvin nopeasti silloin, kun käyttäjän saamat luvalliset postit ovat enimmäkseen suomeksi (roskapostien ollessa tyypillisesti englanninkielisiä). Toisaalta järjestelmä tuottaa tällöin pidempään vääriä positiivisia, jos käyttäjä vastaanottaa joskus mutta harvoin laillisia englanninkielisiä viestejä, esimerkiksi käyttäjän tilaamia mainostiedotteita tai ohjelmien lähettämiä automaattisia tiedotteita.


title: Bayesilainen roskapostisuodatus

text: Vaikka bayesilaista suodatusta käytetään eniten roskapostin tunnistukseen, saman tekniikan avulla voidaan luokitella melkein mitä tahansa muutakin dataa. Sille on sovellutuksia niin luonnontieteiden, lääketieteen kuin konetekniikankin alueella. Yksi esimerkki on yleiskäyttöinen luokitteluohjelma nimeltä AutoClass, jota alun perin käytettiin luokittelemaan tähtiä sellaisten spektriominaisuuksien mukaan, jotka muutoin olivat liian hienovaraisia, että niitä olisi huomattu. Viime aikoina on esitetty ajatuksia siitä, että myös aivot käyttävät Bayesin menetelmiä luokitellessaan aistiärsykkeitä ja tehdessään päätöksiä käyttäytymisreaktioista .


title: Bayesilainen roskapostisuodatus

text: Viime aikoina ilmennyt roskapostitustaktiikka on lisätä viesteihin sattumanvaraisia sanoja, jotka eivät yleensä esiinny roskaposteissa ja yrittää täten alentaa postien saamaa pistemäärää, jolloin se todennäköisemmin voi livahtaa läpi bayesilaisesta suodattimesta. Satunnaiset sanat kasvattavat myös bayes-verkon tietokannan kokoa. Toinen suosittu tapa yrittää väistää suodattimia on käyttää kirjoitusmenetelmiä, jotka eroavat leksikaalisesti merkittävästi, mutta eivät niin paljoa ihmisen silmän kannalta (v1agra, p0rn, c*i*a*l*i*s jne). Näihinkin on kuitenkin kehitetty erilaisia vastamekanismeja, esimerkiksi tietokanta voidaan ajoittain tyhjentää sanoista, joiden esiintymisfrekvenssi on vain 1. Sanoille taas voidaan tehdä erityyppisiä normalisointeja, ja toisaalta juuri sana 'v1agra' on niin usein käytetty roskaposteissa, että se voi jopa auttaa järjestelmää tunnistamaan roskapostit paremmin.


title: Willie Dixon

text: Willie Dixon (oikealta nimeltään William James Dixon, 1. heinäkuuta 1915 – 29. tammikuuta 1992) oli yhdysvaltalainen blues-musiikin parissa työskennellyt basisti, laulaja, lauluntekijä ja tuottaja. Hän on yksi blues-musiikin keskeisistä hahmoista ja on työskennellyt lukuisten suurten bluesmuusikoiden kanssa. Myös rock-artistit ovat tehneet suuren määrän levytyksiä hänen kappaleistaan.


title: Willie Dixon

text: Willie Dixon syntyi Mississippin Vicksburgissa. Jo teini-ikäisenä Dixon kirjoitti lauluja ja myi niitä paikallisille yhtyeille. Hän opiskeli musiikkia matontekijä Teh Phelpsin johdolla. Dixon myös lauloi Phelpsin Union Jubilee Singers -nimisessä lauluryhmässä, joka teki radio-esiintymisiä. Vallaton Dixon joutui teini-iässä usein ongelmiin poliisin kanssa. Hän matkusti lopulta kotiseudultaan Chicagoon liftaamalla. Suurikokoinen Dixon päätti kokeilla nyrkkeilyä, ja voitti sillä alalla Illinoisin alueen amatöörien Golden Gloves -tittelin vuonna 1936.


title: Willie Dixon

text: Lupaavasti alkaneen nyrkkeilijän uran sijasta Dixon päätti kuitenkin keskittyä musiikkiin. Tämä voi johtua hänen kuntosalilla tapaamastaan kitaristi Leonard "Baby Doo" Castonista, jonka kanssa Dixon ystävystyi ja esitti musiikkia. Vasta tässä vaiheessa Dixon otti basson soittimekseen. Oppia soittamiseen hän sai Castonilta. Dixon ja Caston laajensivat duonsa viiden hengen Five Breezes -nimiseksi yhtyeeksi ja levyttivät tällä nimellä Bluebird-merkille.


title: Willie Dixon

text: Toisen maailmansodan syttyessä Dixon kieltäytyi asevelvollisuudesta ja joutui kymmeneksi kuukaudeksi vankilaan. Vapauduttuaan Dixon muodosti Four Jumps of Jive -nimisen ryhmän. Vuonna 1945 hän perusti Castonin kanssa Big Three Trio -nimisessä yhtyeen, jonka riveissä hän pääsi levyttämään Columbia Recordsille. Dixonin ja Castonin lisäksi yhtyeessä soitti kitaristi Bernardo Dennis, jonka myöhemmin korvasi Ollie Crawford.


title: Willie Dixon

text: Dixon soitteli näihin aikoihin bassoa bluesklubilla, jonka puolalaiset Chess-veljekset omistivat. Kun Chessin veljekset Leonard ja Phil perustivat oman levy-yhtiön, pääsi Dixon vuonna 1948 heidän basistikseen Robert Nighthawkin taustamuusikoksi. Vuoteen 1951 mennessä Dixonista oli tullut Chessin täyspäiväinen työntekijä. Chessin veljekset olivat vakuuttuneet Dixonin taidoista muusikkona, lauluntekijänä ja sovittajana. Dixonin suhde Chessiin ei ollut aina ongelmaton, mutta yhteistyö kesti vuodesta 1948 aina 1960-luvun alkuvuosiin asti.


title: Willie Dixon

text: Dixon alkoi saada mainetta säveltäjänä Muddy Watersille tekemänsä kappaleen "Hoochie Coochie Man" johdosta. Muita varhaisia onnistumisia olivat Howlin' Wolfille tehty kappale "Evil" sekä Little Walterin esittämä "My Babe". Dixonin tuotteliaisuus ja vaikutusvalta rhythm and blues -musiikissa oli Chess-vuosien aikaan valtava. Hän sävelsi runsaasti eri artisteille, esiintyi keikoilla basistina, levytti studiossa monien artistien taustayhtyeissä ja toimi samalla tuottajana. Dixonin yhteistyökumppaneita olivat esimerkiksi Chuck Berry, Muddy Waters, Howlin' Wolf, Otis Rush, Bo Diddley, Little Walter, Sonny Boy Williamson, Koko Taylor, Little Milton, Eddie Boyd, Jimmy Witherspoon, Lowell Fulson, Willie Mabon, Memphis Slim, Washboard Sam ja Jimmy Rogers.


title: Willie Dixon

text: Kaikesta työstään huolimatta Dixon sai hyvin pienen korvauksen työstään. Hän tuskin pystyi elättämään perhettään sadan dollarin viikkopalkallaan. 1950-luvun lopussa hän teki töitä myös kilpailevalle Cobra-merkille, mutta tästä ei ollut juuri apua rahatilanteeseen.


title: Willie Dixon

text: Dixonin kontrabasson soittoa on pidetty taidokkaana, ja hän soittaa esimerkiksi Chuck Berryn monilla tunnetuimmista levytyksistä. Dixon oli siis tekemisissä myös rock and roll -musiikin kanssa, vaikka loistavana lauluntekijänä tunnetulle Berrylle hänen ei tarvinnutkaan säveltää mitään. Lauluntekijänä Dixon ammensi usein etelän vanhan bluesmusiikin sävelaiheista luoden niiden pohjalta uusia, moderneja sävellyksiä. Näin ollen hänen laulunsa perustuivat vahvasti bluesiin, vaikkakin suuntautuivat perinteisestä bluesista usein populaarimpaan suuntaan.


title: Willie Dixon

text: 1960-luvun alkupuolella Dixonin bassonsoittoa alettiin kuulla yhä vähemmän Chessin levyillä, kun sähköbasso korvasi kontrabasson. Dixon alkoi 1960-luvulla järjestää kuuluisten bluesmuusikoiden tähdittämiä konsertteja kuten American Folk-Blues Festival -nimisiä tapahtumia. Hän toimi usein Horst Lippman -nimisen miehen leivissä ja sai tältä parempaa palkkaa kuin koskaan Chess-yhtiöltä. 1960-luvulla brittiläiset yhtyeet, kuten Rolling Stones ja Yardbirds, levyttivät uusia versioita Dixonin 1950-luvun kappaleista. Jotkut Chess-artistit, kuten Howlin' Wolf ja Koko Taylor, levyttivät yhä Dixonin tuoreempaa materiaalia.


title: Willie Dixon

text: 1960-luvun puolivälissä Leonard Chessin kuoleman myötä Dixonin ja Chess-yhtiön tiet erkanivat lopullisesti. 1960-luvun jälkipuoliskolla Dixon alkoi levyttää kappaleitaan omissa nimissään Columbia Recordsille. Hän myös järjesti Euroopan-kiertueita, joissa monet tunnetuimmista bluesmuusikoista esiintyivät.


title: Willie Dixon

text: Vasta 1960- ja 1970-luvun vaihteessa Dixon alkoi ymmärtää, miten vähän rahaa hän oli saanut kappaleistaan. Tähän vaikutti osaltaan Chess-musiikin alaisuudessa toimineen julkaisuyhtiön, Arc Musicin, tekijänoikeustaistelut Led Zeppeliniä vastaan. Led Zeppelin oli julkaissut Dixonin musiikkia omissa nimissään joutunut sopimaan korvauksista Arc Musicin kanssa. Dixonin manageri otti selvää näistä sopimuksista, joista Dixonille itselleen ei olisi muuten kerrottu mitään.


title: Willie Dixon

text: Dixon ja toinen huijatuksi joutunut bluesmies, Muddy Waters, haastoivat myöhemmin Arc Musicin oikeuteen saadakseen takaisin rojalttinsa sekä omistajuuden kappaleidensa tekijänoikeuksiin. Vuosia myöhemmin Dixon haastoi vielä Led Zeppelinin oikeuteen "Whole Lotta Love" -kappaleen takia, koska se muistutti läheisesti Dixonin kappaletta "You Need Love". Sekä Arc Musicin että Led Zeppelinin kanssa tehtiin Dixonin kannalta suosiolliset sopimukset oikeussalin ulkopuolella.


title: Willie Dixon

text: 1980-luvulla Dixon työskenteli myös muiden rahansa menettäneiden, menneiden vuosikymmenten bluesartistien puolesta, jotta he saisivat kappaleidensa tekijänoikeudet omiin nimiinsä. Vuonna 1989 Dixon julkaisi omaelämäkertansa, jolle hän antoi nimeksi ytimekkäästi "I am the Blues". Elämänsä loppupuolella Dixon tuotti myös muutamien elokuvien soundtrackeja sekä vanhan ystävänsä Bo Diddleyn uutta musiikkia.


title: Willie Dixon

text: Dixonin terveys heikkeni 1970- ja 1980-luvuilla pitkäaikaisen diabeteksen vuoksi, ja lopulta hänen toinen jalkansa amputoitiin. Dixon kuoli vuonna 1992 Kalifornian Burbankissa sydämen petettyä hänen nukkuessaan. Dixon haudattiin Illinoisiin. Dixonin sävellykset jäivät kuitenkin eloon, ja uusia cover-versioita hänen kappaleistaan on tehty vielä viime vuosikymmeninäkin myös tämän päivän rock-artistien toimesta.


title: Kachemak

text: Kachemak on kaupunki Alaskassa. Se sijaitsee noin kuusi kilometriä itään Homerista Kachemak Bayn pohjoisrannalla. Jupikkielellä "kachemak" tarkoittaa "suurta kalliota veden äärellä".


title: Kachemak

text: Vuoden väestönlaskennassa Kachemakin asukasluku oli 431. Näistä 87,47% oli etnisesti valkoisia ("white") ja 5,80% Amerikan alkuperäiskansoihin kuuluvia.


title: Kachemak Bay

text: Kachemak Bay on Cook Inlet -lahden 64 kilometriä pitkä haarautuma Kenain niemimaan lounaisosassa Alaskan etelärannikolla. Homerin, Seldovian ja Kachemakin kaupungit sekä Halibut Coven kylä ovat Kachemak Bayn rannalla.


title: Kachemak Bay

text: Jupikkielellä "kachemak" tarkoittaa "kalliota veden äärellä".


title: 3M

text: 3M Company (aiemmin Minnesota Mining and Manufacturing Company) on yhdysvaltalainen monikansallinen monialayritys. Yritys valmistaa yli 55 000 erilaista tuotetta, muun muassa kiinnitysaineita, hiomotuotteita, laminaatteja, sähköisiä piirejä, näyttöjä, terveydenhuollon tarvikkeita ja lääkkeitä. 3M perustettiin Minnesotassa vuonna 1902.


title: 3M

text: 3M:llä on 136 tehdasta ja 88 000 työntekijää ja myyntikonttori yli 200 maassa.


title: 3M

text: Sen tunnetuimpia tuotteita ovat keltaiset Post-it-muistilaput ja Scotch-toimistoteipit.


title: 3M

text: 3M:n osake noteerataan New Yorkin pörssissä ja se kuuluu DJIA-indeksiin. 3M on sijalla 101 vuoden 2014 Fortune 500 -listalla. Vuonna 2012 se oli yhdysvaltojen 42. suurin yritys.


title: The Very Best of The Stone Roses

text:
The Very Best of The Stone Roses on vuonna 2002 julkaistu kokoelmalevy, joka sisältää The Stone Rosesin tunnetuimmat kappaleet plus vuoden 1987 singlen "Sally Cinnamon".
Huom! muut kappaleet ovat julkaistu ainoastaan singleinä.


title: Boiotia

text: Boiotia () eli Boiotian alueyksikkö () on yksi Kreikan alueyksiköistä. Se sijaitsee Keski-Kreikan alueella ja sen hallinnollinen keskus on Livadeiá. Alueyksikön pinta-ala on 2 952 neliökilometriä ja asukasluku 117 920 (vuonna 2011).


title: Boiotia

text: Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Boiotian prefektuurin (Νομός Βοιωτίας, "Nomós Viotías").


title: Boiotia

text: Boiotia on yksi Kreikan historiallisista maakunnista. Nykyinen Boiotia vastaa alueeltaan antiikin aikaista Boiotian maakuntaa. Antiikin aikana maakunnan tärkein kaupunki oli Theba. Se yritti usein saada muut boiotialaiset kaupungit valtansa alle. Muita tärkeitä kaupunkeja olivat Khaironeia, Koroneia, Orkhomenos, Plataiai, Tanagra ja Thespiai. Useat Boiotian kaupungit olivat liittoutuneet niin sanotuun Boiotian liittoon. Kaupungit nimittivät oman "boiotarkiksi" kutsutun virkamiehen.


title: Boiotia

text: Persialaissotien aikana thebalaiset avustivat persialaisia. Peloponnesolaissodan aikana boiotialaiset taistelivat Ateenaa vastaan Spartan rinnalla. Pelopidaan ja Epameinondaan johdolla Thebasta tuli lyhyeksi aikaa Kreikan johtava valtio 300-luvulla eaa.


title: Boiotia

text: Makedonian Filippos II kukisti boiotialaiset ja hänen poikansa Aleksanteri Suuri tuhosi makedonialaisia vastaan kapinoineen Theban.


title: Boiotia

text: Alueyksikkö jakaantuu kuuteen kuntaan seuraavasti:


title: Sunny Leone

text: Sunny Leone (syntymänimeltään Karenjit Kaur Vohra, s. 13. toukokuuta 1981) on kanadalainen malli ja pornonäyttelijä. Hän syntyi Sarniassa, Kaakkois-Kanadassa, mutta muutti punjabiperheensä kanssa Kaliforniaan 1990-luvun puolivälissä. Valmistuttuaan high schoolista vuonna 1999 Leone aloitti uransa mallina. Sunny Leonen kuvia on ollut muun muassa "Penthouse"-lehdessä. Leone on siirtynyt näyttelemään myös intialaisissa valtavirtaelokuvissa; hän teki Bollywood-debyyttinsä eroottisessa trillerissä "Jism 2" vuonna 2012.


title: Septicflesh

text: Septicflesh (aik. Septic Flesh) on kreikkalainen death metal -yhtye. Se perustettiin Ateenassa vuonna 1990. Yhtyeen kokoonpano pysyi samana koko sen uran ajan. Albumeilla "The Ophidian Wheel" (1997) ja "A Fallen Temple" (1998) vieraili myös laulaja Natalie Rassoulis. Septicflesh hajosi lokakuussa 2003.


title: Septicflesh

text: Vuonna 2007 Septicflesh kokosi rivinsä uudelleen ja nauhoitti kuudennen albuminsa Communion, joka julkaistiin huhtikuussa 2008. Communion -levyn jälkeen bändin nimi on kirjoitettu yhteen Septicflesh.


title: Septicflesh

text: Yhtyeen viimeisin studioalbumi, "Titan", julkaistiin kesäkuussa 2014.


title: Septicflesh

text: Studioalbumit


title: Septicflesh

text: Kokoelma-albumit


title: Septicflesh

text: EP:t


title: Septicflesh

text: Demot


title: Septicflesh

text: Singlet


title: Micaela Röman

text: Micaela Röman (o.s. Metso) on suomalainen juontaja, toimittaja ja tuottaja. Hän tuli tunnetuksi vuonna 1996 MTV3:n Jyrki-nuortenohjelman juontajana ja on sen jälkeen työskennellyt suomenkielisellä puolella Yleisradiossa sekä FST:llä, missä hän on tuottanut Pohjoismainen videolista- ja Gogo-ohjelmia. Hän on myös toiminut erilaisten tapahtumien juontajana. Römanin äidinkieli on ruotsi, mutta hän puhuu myös erinomaista suomea. Micaela Röman on työskennellyt "Borgåbladetin" ja "Östra Nylandin" päätoimittajana ja lehtien yhdistyessä tammikuussa 2015 "Östnylandin" päätoimittajana.


title: María Nsué Angüe

text: María Nsué Angüe (s. 1945, Ebebeyín, Río Muni) on päiväntasaajanguinealainen kirjailija ja maansa entinen opetus- ja kulttuuriministeri.


title: María Nsué Angüe

text: Angüen vanhemmat olivat poliittisesti aktiivisia protestantteja, ja Angüe syntyi äitinsä vankilatuomion aikana. Hänen ollessaan lapsi perhe muutti Espanjaan, missä hän kävi koulunsa ja opiskeli journalismia. Hän lähti töihin Addia Abebaan. Hän palasi Päiväntasaajan Guineaan 21-vuotiaana ja alkoi työskennellä radiossa ja televisiossa.


title: María Nsué Angüe

text: Angüen vuonna 1985 julkaisema romaani "Ekomo" oli ensimmäinen päiväntasaajanguinealaisen naisen julkaisema romaani. Häntä pidetään yhtenä maansa merkittävimmistä kirjailijoista.


title: Río Muni

text: Río Muni (fangiksi Mbini) on Päiväntasaajan Guinean manneralue. Sen pinta-ala on 26 000 neliökilometriä, ja se käsittää 93 % Päiväntasaajan Guinean kokonaispinta-alasta. Río Munissa on noin 300 000 asukasta.


title: Río Muni

text: Río Muni sijaitsee Gabonin ja Kamerunin välissä. Siihen kuuluu manneralueen lisäksi muutama mantereen edustan saari, kuten Elobey Chico, Elobey Grande ja Corisco. Maa on suurimmaksi osaksi mangroverämeiden ja sademetsien peitossa. Río Munin korkein kohta on eteläreunalla sijaitseva Mitravuori (1 200 metriä merenpinnasta). Río Munin maaperä on hedelmätöntä, ja sen tärkein luonnonvara on sademetsät. Alueen tärkein joki on Mbini-joki (tunnetaan myös nimillä Benito tai Woleu), joka virtaa alueen läpi idästä länteen. Etelärajalla oleva Muni-joki ei oikeastaan ole joki, vaan estuaari, johon useat joet laskevat. Näihin jokiin kuuluu muun muassa Utanboni. Río Munin tärkein kaupunki on Bata. Alueella ei ole luonnonsatamaa, mutta Batan satamaa parannettiin 1980-luvulla.


title: Río Muni

text: Río Munin väestö on suurimmaksi osaksi fangeja. He puhuvat erästä bantukieltä. Ennen fangeja alueella asui pygmejä, joita seurasivat bubit. Bubeja seurasivat useat muut bantuheimojen muuttoaallot, joista viimeinen oli fangien muutto alueelle 1800-luvulla.


title: Río Muni

text: Espanja sai nykyisin Päiväntasaajan Guinealle kuuluvan Biokon saaren Portugalilta vuonna 1778. Espanjalaiset alkoivat hankkia jalansijaa mantereelta 1800-luvulta, mutta fangit vastustivat ankarasti espanjalaisten valtaa. Vuonna 1856 espanjalaisten oikeudet Río Muniin vahvistettiin. Vuonna 1958 Río Munista tuli Biokon saaren kanssa Espanjan merentakainen maakunta Espanjan Guinea. Vuonna 1963 alue sai sisäisen itsehallinnon, ja nimi muutettiin Päiväntasaajan Guineaksi. Maa itsenäistyi Espanjasta 1968.


title: American Beauty

text: American Beauty on vuonna 1999 ensi-iltansa saanut draamaelokuva, joka käsittelee rakkautta, vapautta, itsensä vapauttamista ja perhettä modernissa keskivertoamerikkalaisessa esikaupungissa. Elokuvan on ohjannut Sam Mendes, jolle "American Beauty" on ohjausdebyytti elokuva-alalla. Pääosassa ovat Kevin Spacey ja Annette Bening.


title: American Beauty

text: "American Beauty" sai kriitikoilta hyvän vastaanoton. Elokuva oli ehdokkaana kahdeksaan Oscar-palkintoon, joista se voitti viisi – muun muassa paras elokuva, paras miespääosa (Spacey) ja paras ohjaus (Mendes). Elokuva voitti yhteensä 82 palkintoa, muun muassa kuusi Bafta-palkintoa ja kolme Golden Globea.


title: American Beauty

text: Lester Burnham (Kevin Spacey) on keski-ikäinen aikakauslehden toimittaja, joka inhoaa työtään. Hänen vaimonsa Carolyn (Annette Bening) on kunnianhimoinen kiinteistönvälittäjä, ja heidän 16-vuotias tyttärensä Jane (Thora Birch) puolestaan inhoaa vanhempiaan ja on hyvin epävarma itsestään. Burnhamien naapurissa asuvat eläkkeellä oleva Yhdysvaltain merijalkaväen eversti Frank Fitts (Chris Cooper), hänen sisäänpäin kääntynyt vaimonsa Barbara (Allison Janney) sekä heidän teini-ikäinen poikansa Ricky (Wes Bentley). Ricky polttelee marihuanaa ja toimii huumeidenvälittäjänä, ja hänen isänsä kasvattaa häntä rautaisella otteella. Ricky kuvaa ympäristöään videokamerallaan ja säilyttää satoja kuvaamiansa nauhoja makuuhuoneessaan.


title: American Beauty

text: Lester ihastuu Janen cheerleader-ystävään, Angela Hayesiin (Mena Suvari), nähtyään tämän esiintyvän paikallisen lukion koripallo-ottelun puoliajalla. Lester alkaa nähdä Angelasta seksuaalisia fantasioita, joiden aikana nähdään usein punaisia ruusun terälehtiä. Carolyn aloittaa suhteen kilpailevan liiketoverinsa Buddy Kanen (Peter Gallagher) kanssa. Lester kuulee joutuvansa lomautetuksi, mutta hän kiristää pomoltaan 60 000 dollaria ja irtisanoutuu sitten työstään. Hän hankkii uuden työn pikaravintolasta. Sen lisäksi hän ostaa itselleen unelma-auton ja alkaa kuntoilla kuultuaan sattumalta Angelan sanovan Janelle, että tämä pitäisi Lesteriä puoleensavetävänä, mikäli hän olisi paremmassa kunnossa. Lester alkaa polttaa Rickyltä ostamaansa marihuanaa ja flirttailla Angelan kanssa aina, kun tämä käy Janen luona. Tyttöjen ystävyys viilenee, ja Jane alkaa viettää aikaa Rickyn kanssa. He saavat yhteyden katsellessaan nauhaa, joka on Rickyn mielestä kaunein hänen kuvaamansa video: tuulessa tanssiva muovipussi.


title: American Beauty

text: Lester saa tietää Carolynin suhteesta, mutta se ei liikuta häntä juuri lainkaan. Buddy puolestaan alkaa epäillä suhteen järkevyyttä, sillä hän voisi joutua ottamaan sen seurauksena kalliin eron vaimostaan. Eversti Fitts alkaa tulla epäluuloiseksi Lesterin ja Rickyn ystävyyden suhteen. Hän löytää Rickyn kuvaaman nauhan, jossa Lester nostelee painoja alasti ja jonka Ricky kuvasi täysin sattumalta. Katseltuaan Rickyä ja Lesteriä autotallin ikkunan lävitse eversti luulee heidän olevan seksisuhteessa. Myöhemmin hän hakkaa Rickyn ja syyttää tätä homoudesta. Ricky myöntää syytökset, vaikkei niillä tosiasiassa ole mitään perää, ja yllyttää isänsä heittämään hänet ulos talosta.


title: American Beauty

text:
Angelan vastalauseista huolimatta Ricky taivuttelee Janen karkaamaan kanssaan New Yorkiin nimitettyään Angelaa ensin arkipäiväiseksi tytöksi. Carolyn lataa aseen ja ajaa kotiin. Eversti Fitts kohtaa Lesterin ja yrittää suudella tätä. Lester kuitenkin torjuu everstin, joka pakenee. Sitten Lester löytää järkyttyneen Angelan, joka pyytää Lesteriä sanomaan hänelle, että hän on kaunis. Lester tekee työtä käskettyä, ja Angela alkaa vietellä häntä. Kuultuaan tytön olevan yhä neitsyt Lester kuitenkin lopettaa lähentelyt. Sen sijaan kaksikko alkaa saada lohtua toisiltaan jakamalla yhtäläisiä turhautumisen tunteitaan. Angela käy kylpyhuoneessa sillä välin, kun Lester katselee keittiössä hymyillen perhevalokuvaa. Sen jälkeen kuuluu aseen laukaisu, ja seinillä näkyy roiskunutta verta. Ricky ja Jane löytävät Lesterin ruumiin, ja Carolynin nähdään itkevän makuuhuoneessa. Samaan aikaan eversti palaa kotiin verisenä. Hänen asekokoelmastaan puuttuu yksi ase. Elokuvan lopussa Lesterin ääni kuvailee hänen oman elämänsä merkityksellisiä kokemuksia ja selittää, että kuolemastaan huolimatta hän on onnellinen, sillä ”on hankalaa olla vihainen, kun maailmassa on niin paljon kauneutta”.
Vladimir Nabokovin tunnetussa romaanissa "Lolita" mies nimeltä Humbert himoitsee nuorta tyttöä, mikä on myös juonena American Beautyssä. Lester Burnham on anagrammi sanoille ”Humbert learns” (”Humbert oppii”), mikä on tarkoituksellinen viite. Lisäksi Nabokovin Lolitassa perheen sukunimi on Haze, joka lausutaan samalla tavalla Angelan sukunimen Hayes kanssa.


title: American Beauty

text: Toinen kaunokirjallinen teos, jossa on temaattisia samanlaisuuksia elokuvan kanssa, on Arthur Millerin näytelmä "Kauppamatkustajan kuolema", joka käsittelee myös vieraantumista ja amerikkalaista unelmaa. Lisäksi Carolyn mainitsee elokuvan alussa, että Lomanit ovat muuttaneet naapuriin (Lomanit olivat myös keskeinen perhe Kauppamatkustajan kuolemassa).Ehdokkaana:


title: American Beauty

text: Ehdokkaana:


title: Chevron

text: Chevron on yksi maailman suurimmista energiayhtiöistä. Yhtiö on perustettu vuonna 1879. Sen pääkonttori sijaitsee San Ramonissa Kaliforniassa Yhdysvalloissa. Yrityksellä on toimintaa yli 180 maassa. Se toimii kaikilla alueilla öljy- ja kaasuteollisuudessa eli öljyn ja kaasun etsinnässä ja tuotannossa, jalostuksessa, kuljetuksessa ja markkinoinnissa, kemikaalien valmistuksessa ja myynnissä sekä energian tuotannossa.


title: Chevron

text: Chevron oli vuoden 2014 Fortune 500 -listalla kolmannella sijalla.


title: Chevron

text: California Star Oil Works onnistui löytämään öljyä Pico Canyonista syyskuussa 1876. Yhtiöllä ei kuitenkaan ollut riittäviä pääomia, joten Pacific Coast Oil Co. osti sen vuonna 1879. 1900-luvun alussa Standard Oil (Iowa) osti vaikeuksiin ajautuneen Coast Oilin, ja vuonna 1906 perustettiin "Standard Oil of California" (Socal), joka onnistuneen markkinoinnin vuoksi tuplasi bensiinin myynnin vuoteen 1901 mennessä. Korkeimman oikeuden päätös toukokuussa 1911 pakotti eriyttämään Standard Oil of Californian emoyhtiöstään. Yhtiö muutti nimensä Chevroniksi vuonna 1984, kun Gulf Oil Corporation oli sulautettu siihen.


title: Chevron

text: Vuonna 2001 Chevron fuusioitui Texacon kanssa, ja uudeksi nimeksi tuli "ChevronTexaco". ChevronTexaco palasi käyttämään Chevron-nimeä vuonna 2005. Meksikonlahdella tehtin useita syvän veden ennätyksiä porauksen kestossa ja syvyydessä.


title: Chevron

text: Chevron on suurin yksityinen öljyntuottaja Kazakstanissa, missä sen Tengizin ja Karachaganakin kentät tuottivat 831 000 barrelia öljyä ja 48 miljoonaa kuutiometriä kaasua vuonna 2010.


title: Chevron

text: Meksikonlahden Blind Faith -kentällä aloitettiin marraskuussa 2008 tuotanto, jonka määräksi arvioitiin 65 000 barrelia raakaöljyä ja 1,5 miljoonaa kuutiometriä maakaasua. Tahiti-kenttä, jonka huipputuotannoksi arvioitiin 125 000 barrelia öljyä ja noin 2 miljoonaa kuutiometriä kaasua, aloitti toiminnan toukokuussa 2009.


title: Chevron

text: Kern River Oil Field Bakersfieldin lähistöllä on ollut toiminnassa yli 100 vuotta, ja se tuottaa edelleen 10 % koko Yhdysvaltain ja 76 % Kalifornian öljystä.


title: Chevron

text: Chevron rakensi Australiassa Gorgon Gas Projectia, joka valmistui vuonna 2014. Länsi-Australiassa avattiin vuonna 2008 nesteytetyn maakaasun tuotantolaitos, jonka arvioidaan tuottavan vuosittain 16 miljoonaa tonnia


title: Chevron

text: Chevron on investoinut uusiutuviin energiamuotoihin ja asettanut päästörajoitustavoitteita, minkä vuoksi se sijoittui ympäristövertailussa parhaimmaksi suurista yhdysvaltalaisista öljy-yhtiöistä.


title: Chevron

text: Johtokunnan ("Board of Directors") jäsenet ovat:Yhtiön on syytetty kiertäneen veroja yli 3 miljardia dollaria vuosina 1970–2000 monimutkaisella öljynhinnoittelumekanismilla. Chevron ja Texaco omistivat ennen yhdistymistään Caltex-nimisen yhteishankkeen, joka tuotti raakaöljyä yhteistyössä Indonesian valtion öljy-yhtiö Pertaminan kanssa. Yhtiöiden uskotaan käyttäneen Caltexia verojen välttämiseen.


title: Chevron

text: Kaksi ihmistä kuoli ja kaksi haavoittui Nigeriassa yhtiön porauslautalla toukokuussa 1998 sattuneessa ammuskelussa. Porauslautan vallanneet mielenosoittajat syyttivät yhtiötä saastuttamisesta. Yhdysvaltain liittovaltion tuomari salli uhrien omaisten haastaa Chevronin oikeuteen, koska sen osuudesta tapahtumiin oli riittävästi todisteita. Sen väitettiin kutsuneen paikalle Nigerian hallituksen joukkoja ja toimittaneen näille helikoptereita. Saman vuoden tammikuussa neljä ihmistä kuoli ja kaksi kylää poltettiin. Omaiset väittivät Chevronin toimittaneen hallituksen joukoille helikopterin ja veneitä. Yhtiö vapautettiin syytteistä joulukuussa 2008


title: Chevron

text: Ecuadorilainen tuomioistuin langetti Chevronille 8,6 miljardin dollarin sakot ympäristön pilaamisesta. Paikalliset alkuasukkaiden ryhmät syyttävät Chevroniin sittemmin liittyneen Texacon kaataneen miljardeja litroja haitallisia aineita jokiin vuosien 1972–1992 välisenä aikana. Yhtiö ilmoitti valittavansa päätöksestä.


title: Chevron

text: Chevronilla on jalostamo Kalifornian Richmondissa, jossa on tapahtunut yli 300 eriasteista vahinkoa, minkä lisäksi siellä on varastossa suuri määrä myrkyllisiä aineita Jalostamo laski vesistöön puhdistamatonta jätevettä vuosina 1991–1995. Yhtiö maksoi asian johdosta 540 000 dollaria korvauksia ja ilmoitti laajentavansa jäteveden puhdistuskapasiteettiaan.


title: Annette Bening

text: Annette Carol Bening (s. 29. toukokuuta 1958 Topeka, Kansas) on yhdysvaltalainen näyttelijä, nelinkertainen Oscar-ehdokas ja Golden Globe -voittaja. Hän on tullut tunnetuksi rooleistaan Merteuilinä Valmontissa (1989), Virginia Hillinä Bugsyssa (1991) ja Carolyn Burnhamina American Beautyssa (1999). Hän on näytellyt myös elokuvissa "Huijarit" (1990), "Tapaus Henry" (1991), "Amerikan presidentti" (1995), "Poikkeustila" (1998), "Armoton maa" (2003), "Mrs. Harris" (2005), "Being Julia" (2005) ja "Juoksee saksien kanssa" (2006).


title: Annette Bening

text: Annette Bening sai tähden Hollywood Walk of Famelle vuonna 2006.


title: Annette Bening

text: Bening on ollut naimisissa näyttelijä Warren Beattyn kanssa vuodesta 1992. Heillä on neljä lasta, Kathlyn (s. 1992), Benjamin (s. 1994), Isabel (s. 1997) ja Corinne (s. 2000).


title: Alisa Drei

text: Alisa Drei (s. 9. helmikuuta 1978 Moskova, Neuvostoliitto) on suomalainen venäläissyntyinen kilpauransa lopettanut taitoluistelija.


title: Alisa Drei

text: Drei edusti Suomea Naganon olympialaisissa 1998. MM-kisoissa hänen paras sijoituksensa oli 12:s vuonna 2003 ja EM-kisoissa kuudes vuonna 2007. Hän voitti yhden Pohjoismaiden mestaruuden ja neljä Suomen mestaruutta.


title: Alisa Drei

text: Drei ilmoitti joulukuussa 2007 lopettavansa uransa loukkaantumisen vuoksi.


title: Alisa Drei

text: Drei on valmistunut urheilupsykologiksi Pietarin urheiluakatemiasta. Drei edusti Riihimäen Taitoluistelijoita ja häntä valmensi hänen äitinsä Elena Drei-Koskinen.


title: Fabien Barthez

text: Fabien Alain Barthez (s. 28. kesäkuuta 1971 Lavelanet, Ariège, Ranska) on ranskalainen, maailman- ja Euroopan-mestaruuden voittanut jalkapallomaalivahti. Hän pelasi Ranskan maajoukkueessa 87 ottelua.


title: Fabien Barthez

text: Barthez aloitti vuonna 1990 Toulousessa ja siirtyi Marseilleen vuonna 1992. Marseillessa hän oli mukana voittamassa sekä Ranskan mestaruutta että Mestarien liigaa. Marseille menetti kuitenkin myöhemmin mestaruutensa sopupeliskandaalin takia. Vuonna 1994 Barthez pelasi ensimmäisen maaottelunsa Australiaa vastaan. Barthez toimi Ranskan maajoukkueen maalivahtina vuoden 1998 MM-kisoissa ja vuoden 2000 EM-kisoissa, joissa molemmissa Ranskan joukkue voitti mestaruuden. Vuoden 1998 kisoissa Barthez tuli tunnetuksi paitsi taitavasta maalivahtityöskentelystään, myös siitä, että ennen jokaisen ottelunsa alkua hänen ystävänsä ja joukkuetoverinsa Laurent Blanc (ilmeisesti hyvän pelionnen toivottamiseksi) suuteli hänen kaljua päätään. Barthez edusti Ranskan maajoukkuetta myös MM-kisoissa vuosina 2002 ja 2006 saaden 2006 MM-hopeaa, sekä EM-kisoissa vuonna 2004. MM-lopputurnauksissa hän on pelannut 10 nollapeliä; ennätys jonka hän jakaa Englannin Peter Shiltonin kanssa.


title: Fabien Barthez

text: Vuonna 1995 Barthez siirtyi AS Monacoon, jossa hän voitti Ranskan mestaruuden vuosina 1997 ja 2000. Vuonna 2000 hän siirtyi Englannin Valioliigan Manchester Unitediin 7,8 miljoonan punnan hintaan. Hän voitti ManU:ssa Valioliigan mestaruuden vuosina 2001 ja 2003, mutta manageri Alex Ferguson korvasi hänet ykkösmaalivahdin paikalta amerikkalaisella Tim Howardilla lokakuussa 2003. Pian Barthez siirtyi takaisin Marseilleen aluksi lainasopimuksella ja solmi myöhemmin seuran kanssa kahden vuoden sopimuksen. Vuoden 2006 MM-kisoissa Ranskan silloista päävalmentajaa Raymond Domenechia arvosteltiin Barthezin peluuttamisesta ykkösvahtina, Gregory Coupetin sijaan. Barthez haparoikin turnauksessa useaan otteeseen, mutta onnistui kuitenkin torjumaan Ranskan MM-finaaliin. Ranska taipui finaalissa Italialle rangaistuspotkukilpailussa, jossa Barthez ei saanut torjuttua yhtään italialaispelaajien laukausta.


title: Fabien Barthez

text: Barthez ilmoitti lopettavansa uransa 5. lokakuuta 2006, koska ei saanut mielestään sopimusta minkään seuran kanssa kaudelle 2006–2007. Joulukuussa 2006 Barthez kuitenkin ilmoitti tekevänsä jälleen paluun jalkapallokentille. Nantes etsi kokenutta korkean profiilin maalivahtia, sillä Mickaël Landreau oli siirtynyt kauden 2005–2006 jälkeen PSG:hen. 17. joulukuuta julkistettiin Barthezin sopimus Nantesiin.


title: Fabien Barthez

text: 29. huhtikuuta 2007 Nantes Atlantiquen puheenjohtaja Rudi Roussillon ilmoitti, että Barthez oli lähtenyt perheineen pois Nantesista tapeltuaan Nantesin kannattajan kanssa ottelun jälkeen. Seuraavana päivänä Barthez ilmoitti jättävänsä seuran ja lopettavansa uransa.


title: Fabien Barthez

text: Barthez oli myös tunnettu uransa aikana hänelle sattuneista monista epäonnistumisista, jotka johtivat vastustajan maaliin. Barthezilla oli myös tapana repiä pelihousujansa päästetyn maalin jälkeen.


title: Fabien Barthez

text: Barthez harrastaa myös paikoin kilpa-autoilua ja on ajanut muun muassa eri GT -luokissa. Vuonna 2014 Barthez osallistui perinteiseen Le Mansin 24 tunnin ajoon.


title: Ivan Mihailov

text: Ivan Mihailov (), tunnettiin myös nimellä Vantšo Mihailov (Ванчо Михайлов), (26. elokuuta 1896 Novo Selo, Makedonia Ottomaanien valtakunta – 5. syyskuuta 1990 Rooma, Italia) oli bulgarialainen vallankumouksellinen, Makedonian vallankumousliikkeen (VMRO) johtaja vuodesta 1924.


title: Ivan Mihailov

text: Mihailov opiskeli bulgarialaisessa Pyhän Kyrilin ja Pyhän Methodiuksen koulussa Thessalonikissa , kunnes toinen Balkanin sota (1912–1913) alkoi ja koulu suljettiin Kreikan hallituksen käskystä ja hänen oli pakko jatkama opiskeluaan serbialaisessa koulussa Skopjessa. Serbian opetusministeri antoi Mihailoville stipendin johonkin Keski-Euroopan yliopistoon, mutta Mihailov kieltäytyi ja liittyi Bulgarian armeijaan. Ensimmäisen maailmansodan jälkeen Mihailov asettui asumaan Sofiaan, jossa hän alkoi lainopiskelun yliopistossa. Yliopistossa hänestä tuli Makedonian vallankumousliikkeen jäsen siihen aikaan kun liikkeen johdossa oli Todor Aleksandrov.


title: Ivan Mihailov

text: Aleksandrovin kuoleman 31. elokuuta 1924 jälkeen Mihailov pääsi Makedonian vallankumousliikkeen keskuskomiteaan ja pian hänestä tuli liikkeen johtaja. Liike toimi lähinnä Kreikan Makedonian maakunnassa ja Serbian Makedonian maakunnassa (nykyinen Makedonian tasavalta). Noin 63 terrori-iskua tehtiin siltoihin, varastorakennuksiin ja Serbian poliisin päämajoihin.


title: Ivan Mihailov

text: 1920-luvulla Mihailov solmi kontaktin kroatialaiseen Ustaša-liikeen johtajan Ante Pavelićn kanssa. Kaksi järjestöä alkoivat tehdä yhteistyötä päämääränään kaataa Jugoslavian kuningaskunta. Merkittävin isku oli 9. lokakuuta 1934 tehty Jugoslavian kuninkaan Aleksanteri I:n salamurha Marseillessa, Ranskassa. Murhan teki Mihailovin autonkuljettaja Vlada Georgieff. Näiden tapahtumien johdosta Bulgarian hallitus karkotti Mihailovin maasta.


title: Ivan Mihailov

text: Makedonian vallankumousliikkeen päämäärä oli luoda itsenäinen Makedonian valtio. Bulgarian hallituksen mukaan sen tarkoitus oli ajaa bulgarialaiset ja kreikkalaiset ja jugoslavialaiset pois Makedoniasta. Liike oli rakentanut toimintaverkoston Pirinin Makedoniaan ja Sofiaan, tarkoituksenaan kerätä varoja järjestölle. Suurin hanke oli perustaa tukikohta jolla voitiin iskeä Kreikkaan ja Jugoslaviaan.


title: Ivan Mihailov

text: Vuoden 1934 jälkeen Mihailov asui Turkissa, Puolassa ja Unkarissa ja asettui asumaan Itsenäiseen Kroatian valtioon, joka oli Ustašan johtama Saksan nukkevaltio vuosina 1941-1944. Vuonna 1941 Mihailov kieltäytyi palaamasta Bulgarian miehittämään Makedoniaan. Hän jäi asumaan Kroatiaan aina sodan loppumiseen asti.


title: Ivan Mihailov

text: Vuonna 1944 saksalaiset tarjosivat hänelle paikkaa ns. Makedonian itsenäisessä valtiossa. Mihailov kieltäytyi. Hänen mielestä Makedonian valtio pitäisi perustaa Vardarin Makedoniaan Etelä-Bulgariaan. Vuonna 1944 Mihailov pakeni Kroatiasta ja asettui asumaan Italiaan, jossa hän asui koko loppuelämänsä. Makedonian vallankumousliike lopetti toimintansa, mutta Mihailov oli silti liigan johtaja.


title: Ivan Mihailov

text: Mihailov kirjoitti neljä kirjaa muistelmiaan. Italiassa hän kirjoitti artikkeleita suurimpaan makedonialaisten emigranttien keskuudessa julkaistuun lehteen. Aina kuolemaansa asti Mihailovilla oli haave perustaa itsenäinen Makedonian valtio.


title: ConocoPhillips

text: ConocoPhillips on yhdysvaltalainen, kansainvälinen energiayhtiö. Sen päämaja sijaitsee Houstonissa Yhdysvalloissa. Yritys syntyi 30. elokuuta 2002 "Conocon" ja "Phillips Petroleum Companyn" fuusioituessa.


title: ConocoPhillips

text: Yhtiö oli vuoden 2012 Fortune 500-listalla neljännellä sijalla.


title: ConocoPhillips

text: Yhdysvalloissa ConocoPhillips operoi Conoco, Phillips 66 ja Union 76 bensa-asemia. ConocoPhillips toimii ProJet-tuotemerkillä Malesiassa, Turkpetrol tuotemerkillä Turkissa ja COOP merkillä Sveitsissä. ConocoPhillips omistaa 20 prosenttia Lukoilista.


title: ConocoPhillips

text: ConocoPhillips ilmoittaa arvioitujen raakaöljyvarantojensa määräksi 2,684 miljardia barrelia ja maakaasuvarannon olevan yli 3 miljardia barrelia.


title: The Complete Stone Roses

text: The Complete Stone Roses on rock-yhtye The Stone Rosesin vuonna 1995 julkaistu kokoelmalevy, joka sisältää yhtyeen kaikki singlet b-puolineen vuosilta 1985-1992.


title: Ari-Pekka Nurmenkari

text: Ari-Pekka Nurmenkari (s. 8. heinäkuuta 1983 Helsinki) on suomalainen taitoluistelija. Hänen valmentajanaan toimii Svetlana Krjukova. Ari-Pekka on Suomenmestari vuosilta 2003–2007 sekä 2009–2011.


title: Ari-Pekka Nurmenkari

text: Nurmenkari osaa kaikki kolmoishypyt. Hän harjoittelee Helsingfors Skridskoklubb rf:ssä Helsingissä. Hän on naimisissa Annina Ahti-Nurmenkarin kanssa. Heillä on poikalapsi.


title: Ari-Pekka Nurmenkari

text: Nurmenkari on toiminut myös taitoluisteluvalmentajana.


title: Pihlajaniemi

text: Pihlajaniemi () on kaupunginosa Turussa. Se sijaitsee kaupungin keskustasta etelään ja kuuluu osittain keskustan ja osittain Uittamo-Skanssin suuralueeseen. Naapurikaupunginosia ovat Korppolaismäki pohjoisessa, Puistomäki idässä, ja Uittamo etelässä.


title: Pihlajaniemi

text: Pihlajaniemen väkiluku vuoden 2015 lopussa oli 1 153, joista miltei kaikki (1 124) asuivat Majakkarannassa.


title: Pihlajaniemi

text: Alun perin Pihlajaniemi oli Pitkäsalmen rannalla sijainnut kylä, joka purettiin 1950-luvulla alueelle suunnitellun, mutta rakentamatta jääneen kalkkisataman tieltä. Pihlajaniemessä on toiminut Varsinais-Suomen Ilmatorjuntarykmentti Heikkilän kasarmissa, mutta yksikkö lakkautettiin 31. joulukuuta 2002. Joulukuussa 2007 kasarmialueelle muutti Merivoimien esikunta. Pihlajaniemi laajoine rakentamattomine alueineen on 1990-luvulta lähtien ollut kehittämissuunnitelmien alla. Merkittävin rakennusprojekti on ollut Majakkarannan merellinen kerrostaloalue. Sen maamerkki on 58-metrinen ja 18-kerroksinen Airiston Tähti. Pihlajaniemen läpi kulkee Hirvensalonsiltaa pitkin kaikki Hirvensalon, Satavan ja Kakskerran saarien liikenne Manner-Turun välillä.


title: Mette

text: Mette on naisen etunimi. Se on lyhenne tai hellittelymuoto vanhasta germaanisesta nimestä Mechthild (=voimakas taistelija). Suomen almanakassa Mechthild oli vuodesta 1726 ja vuodesta 1750 tämän perinteisenä päivänä 14.3. Kirjoitusasuna vaihtelivat 1800-luvun lopulle asti Mathilda ja Matilda, jälkimmäinen syrjäytti edellisen v. 1890.


title: Mette

text: Vuoden 2016 maaliskuuhun mennessä nimi Mette on Suomessa annettu noin 1550 henkilölle, joista suurin osa on 2000-luvulla syntyneitä. Vuodesta 2010 alkaen Meten nimipäivä on ollut Matildan päivänä 14. maaliskuuta.


title: Peter Criss (albumi)

text:
Peter Criss on KISS-yhtyeen silloisen rumpali-laulajan Peter Crissin vuonna 1978 julkaistu sooloalbumi. KISSin alkuperäiskokoonpanon jäsenet Gene Simmons, Paul Stanley, Ace Frehley ja Peter Criss julkaisivat kukin oman albuminsa.
Peter Crissin albumi nousi Billboardin listalla sijalle 43. Sitä myytiin sooloalbumeista vähiten, mutta sekin ylitti lopulta platinarajan.


title: Peter Criss (albumi)

text: Crissin albumi poikkesi tyyliltään melkoisesti KISSin muiden jäsenten albumeista. Crissin levy sisälsi muun muassa jazz-vivahteita ja hitaita balladeja, kun puolestaan Simmonsin, Stanleyn ja Frehleyn levyt olivat tyyliltään raskasta rockia.


title: Prinsessa Peach

text: Prinsessa Peach on Nintendon Mario-videopelisarjassa esiintyvä fiktiivinen hahmo. Hänet tunnetaan myös nimillä Princess Toadstool, Prinsessa Kantarelli ja Prinsessa Kultakutri. Hän on Sienivaltakunnan prinsessa. Mario, Luigi ja Sarasamaan Prinsessa Daisy ovat Peachin hyviä ystäviä. Bowser on monesti kidnapannut Peachin, mutta Mario pelastaa hänet yleensä mitä vaikeimmista paikoista. Hänen ensiesiintymisensä tapahtui pelissä "Super Mario Bros." vuonna 1985, mutta Mario on pelastanut jo 1981 "Donkey Kong"-pelissä prinsessan.


title: Prinsessa Peach

text: Peach on myös pelattavana hahmona muutamissa peleissä, kuten "Super Mario Bros. 2":ssa, "Super Smash Bros. Meleessä", "Super Smash Bros. Brawlissa", "Super Mario 3D Worldissa", useissa Mario-sarjan urheilupeleissä ja myös "Paper Mario" -peleissä. Nintendo DS:lle on myös tullut Peachin oma peli nimeltä "Super Princess Peach," jossa Peach on pelaajahahmo ja tavoitteena on pelastaa Mario, Luigi ja Toad.


title: Prinsessa Peach

text: Prinsessa Peach on esiintynyt myös "Mario Kart" -peleissä.


title: Frogger 2: Swampy’s Revenge

text: Frogger 2: Swampy’s Revenge on lapsille tarkoitettu videopeli. Pelissä ohjataan sammakkoa ja tarkoituksena on kerätä kaikki pikkusammakot jokaisesta pelin kentästä. Pelissä voi kerätä myös kolikoita ja kielellä voi siepata lentäviä kärpäsiä ja perhosia, joista saa erilaisia bonuksia. Kun kaikki pikkusammakot on kerätty, siirtyy peli seuraavalle tasolle.


title: Frogger 2: Swampy’s Revenge

text: Pelin on suunnitellut ja kehittänyt Blitz Games, ja pelin on julkaissut Hasbro Interactive.


title: Neurotica

text: Neurotica on yhdysvaltalainen heavy metal -yhtye. Laulaja Kelly Shaefer ja kitaristi Shawn Bowen perustivat sen vuonna 1995. Yhtyeen ensimmäinen albumi oli vuonna 1998 julkaistu "Seed". Neurotica esiintyi vuonna 2002 Ozzfestillä.


title: Christian Jacq

text: Christian Jacq (s. 28. huhtikuuta 1947 Pariisi) on ranskalainen kirjailija ja egyptologi. Hän on kirjoittanut useita romaaneja ja romaanisarjoja muinaisesta Egyptistä, kuten viisiosaisen kirjasarjan faarao Ramses II:sta.


title: Christian Jacq

text: Jacq kiinnostui egyptologiasta luettuaan teini-ikäisenä Jacques Pirennen teoksen "Histoire de la civilisation de l’Egypte". Ennen uraansa muinaisen Egyptin parissa Jacq elätti itsensä oikolukijana, matkakirjojen kirjoittajana ja kustannusalalla.


title: Christian Jacq

text: Jacq valmistui Sorbonnen yliopistosta tohtoriksi Egyptin tutkimuksesta ja aloitti tutkijanuran. Hänen ensimmäiset julkaistut teoksensa olivat vakavia historiateoksia. Hänen varhaiset fiktiiviset kirjansa eivät aluksi saaneet tunnustusta, mutta Jacq jatkoi niiden kirjoittamista, sillä hän halusi välittää Egyptiä kohtaan tuntemansa innostuksen ja kunnioituksen mahdollisimman suurelle yleisölle.


title: Christian Jacq

text: Jacqin ensimmäinen menestynyt romaani oli "Hieroglyfien arvoitus" (1987). Hän nousi Ranskassa suursuosioon vuosina 1995–1996 viisiosaisella kirjasarjallaan faarao Ramses II:n elämästä, joka on täynnä taistelua, magiaa, seksiä ja seikkailua. Sen jälkeen tuottelias Jacq on kirjoittanut lisää romaanisarjoja muinaisesta Egyptistä. Hän on kirjoittanut myös yhden romaanisarjan säveltäjä Mozartin elämästä. Sarjojen ohella tuottelias Jacq on kirjoittanut useita yksittäisiä romaaneja. Hän on julkaissut myös jännitysromaaneja salanimillä J. B. Livingstone, Christopher Carter ja Célestin Valois.


title: Christian Jacq

text: Fiktion lisäksi Jacq on kirjoittanut useita tietokirjoja muinaisesta Egyptistä.


title: Christian Jacq

text: Jacq on perustanut Pariisiin Ramses-instituutin, jonka tehtävänä on tallentaa Egyptin arvokkaat uhanalaiset arkeologiset kohteet valokuvauksen keinoin. Jacq asuu Sveitsissä.


title: Christian Jacq

text: Jacqin romaanit sijoittuvat pääasiassa muinaiseen Egyptiin, mutta joissakin kirjoissa kuvataan tunnettujen egyptologien elämää 1700-luvulta alkaen. Kirjoissa näkyy egyptologin asiantuntevuus aiheestaan. Kirjat ovat historiallisesti tarkkoja kuvatessaan kansantajuisesti Niilin laakson luontoa ja egyptiläisten luontosuhdetta, muinaisten egyptiläisten elintapoja ja arkea sekä käsityöläisten kuten kirjurien, parantajien ja rakentajien ammatteja. Kirjat käsittelevät myös egyptiläisten mytologiaa, johon Jacq yhdistää fantasiaelementtejä. "Ramses"-sarja kuvaa egyptiläisten sotia. Kirjoissa on monia tärkeitä naishahmoja, ja kirjailija tähdentää naisen tasaveroista asemaa muinaisessa Egyptissä.


title: Christian Jacq

text: "Ramses"-romaanisarjan päähenkilö on faarao Ramses II ja hänen lähipiirinsä. "Valon kivi" -sarjassa kerrotaan kuninkaiden hautakammioita koristelleista käsityöläisistä. "Jumalten taru" -sarja on Jaqcin tulkinta Isiksen ja Osiriksen myyteistä, jossa yhtenä päähahmona on faarao Sesostris.


title: Christian Jacq

text: Tyylilajiltaan Jacqin kirjat ovat humanistista historiallista kirjallisuutta, historiallista romanssia ja fantasiaa. Kirjoissa on usein dekkari- ja kauhumotiiveja, ja kerronnan jännitettä pitää usein yllä salakavala petturi. Joissakin kirjoissa on nuortenkirjallisuudelle tyypillisiä seikkailuelementtejä.


title: Christian Jacq

text: Jacqin kirjoissa on tärkeää vetävä tarina, jonka kautta kirjailija tuo muinaisen Egyptin kulttuurin lukijansa tietoisuuteen. Kirjat ovat dialogivetoisia. Jacqin tuotantoa on kritisoitu historiallisten faktojen huomiotta jättämisestä tai muokkaamisesta, kuten myös ihmiskuvan epähistoriallisuudesta.


title: Korppolaismäki

text: Korppolaismäki () on kaupunginosa ja mäki Turussa, Aurajoen ja Pitkäsalmen yhtymäkohdassa Turun satamaa vastapäätä. Mäen huippu on 37 metriä merenpinnan yläpuolella. Korppolaismäki kuuluu keskustan suuralueeseen, ja naapurikaupunginosia ovat viides eli Itäranta pohjoisessa, Hirvensalon Lauttaranta lännessä, Pihlajaniemi etelässä ja Vähäheikkilä idässä.


title: Korppolaismäki

text: Korppolaismäen tilastoalueen väkiluku vuonna 2016 oli 378, joista suomenkielisiä oli 77,2%, ruotsinkielisiä 17,4% ja muita 5,4%.


title: Korppolaismäki

text: Nimitys Korppolaismäki on johdannainen Kaarinan kylästä Korppolainen, joka puolestaa lienee käännös ruotsinkielisestä nimestä "Korpelax", josta on asiakirjamaininta vuodelta 1471.


title: Korppolaismäki

text: Korppolaismäellä on ollut asutusta jo esihistoriallisina aikoina, ja Ruotsin vallan aikana Turun linnan piirittäjät kaivoivat mäelle taisteluvarustuksia. Eerik XIV:n hyökätessä ylivoimaisella sotajoukolla Turkuun, hän valloittikin ensin Korppolaismäen, mutta koki samalla suuria miesmenetyksiä. 1570-luvulla Eerik XIV oli vankina Turun linnassa. Kansan suussa kiertäneen rakkaustarinan mukaan hänen puolisonsa Kaarina Maununtytär asui tuolloin Korppolaismäessä sijainneessa mökissä, jotta voisi olla lähellä puolisoaan.


title: Korppolaismäki

text: 1800-luvun lopulla mäelle nousi kaavoittamaton työläiskaupunginosa, ja tältä ajalta peräisin olevat pientalot hallitsevat yhä mäen ilmettä. Mäen Aurajoen puoleinen ranta rakennettiin 1900-luvun alkupuolella telakka- ja laivateollisuusalueeksi. Alue liitettiin Kaarinasta Turkuun vuonna 1939. Laivanrakennusperinne katkesi vasta vuoden 2004 lopussa Wärtsilän siirrettyä Turun laivanmoottoritehtaansa Italian Triesteen.


title: Korppolaismäki

text: Sotien jälkeen rakennettiin Korppolaismäen itäosiin rintamamiestaloalue. Uusinta rakennustoimintaa edustaa Turun Eteläranta, neljän korkealaatuisen kerrostalon ryhmä Korppolaismäen rinteessä. Tämän projektin yhteydessä Korppolaismäen kallioon louhittiin suuri parkkiluola. Tulevaisuudessa rakentaminen tulee keskittymään hylätylle telakka-alueelle Aurajoen rantaan.


title: Korppolaismäki

text: Toukokuussa 1997 Korppolaismäen Lyhytpuistossa paljastettiin suomalaisten miinanraivaajien 1945–1950 muistomerkki.


title: Sky

text: Sky oli brittiläis-australialainen progressiivisen rockin yhtye. Yhtye perustettiin vuonna 1978 jolloin klassisen kitaran soittaja John Williams päätti ryhtyä yhteistyöhön muusikoiden Herbie Flowers, Francis Monkman, Tristan Fry ja Kevin Peek kanssa. Pitkäksi venyneen levy-yhtiön etsimisen jälkeen he solmivat lopulta sopimuksen pienen eurooppalaisen Ariola-merkin kanssa. Ensialbumi "Sky" oli suuri menestys Britanniassa ja Australiassa. Sitä seurasi vieläkin menestyneempi kaksoisalbumi "Sky 2", joka oli kymmenenneksi myydyin albumi Britanniassa vuonna 1980. Francis Monkmanin eron jälkeen hänet korvasi Steve Gray, joka kehitti yhtyeen tyyliä enemmän jazzin suuntaan. Seuraavien albumeiden menestys oli heikompaa. Kuudennen albumin "Cadmium" jälkeen myös John Williams jätti yhtyeen. Sky levytti sen jälkeen vain kaksi albumia; "The Great Balloon Race" ja "Mozart". Jälkimmäinen näistä tehtiin Academy of St. Martin in the Fieldsin kanssa ja se oli heidän parhaiten menestynyt albumi Yhdysvalloissa.


title: Sky

text: Vuosien 1991 - 1994 aikana yhtyeen viisi ensimmäistä albumia julkaistiin CD:llä ensimmäistä kertaa ja tapahtumaa juhliakseen yhtye teki konserttikiertueen Britanniassa. Sky ei ole virallisesti hajonnut mutta he eivät ole esiintyneet yhdessä enää vuoden 1994 jälkeen.


title: Sokos Wiklund

text: Sokos Wiklund on Turun keskustassa kauppatorin laidalla sijaitseva tavaratalo, jonka omistaa Turun Osuuskauppa ja toiminnasta vastaa TOK:n omistama Turun Sokos Oy.


title: Sokos Wiklund

text: Axel Wiklund muutti Turkuun vuonna 1895 ja aloitti nykyisen Wiklundin tavaratalon paikalla rautakaupan vuonna 1907. Liikkeestä kehittyi Oy Wiklund Ab.


title: Sokos Wiklund

text: Nykyinen tavaratalo valmistui vuonna 1957. Uuden tavaratalon alta purettiin koristeellinen, 1800-luvun lopulla valmistunut Lindblomin talo. Alvar Aalto oli jo vuonna 1931 tehnyt uudesta tavaratalorakennuksesta suunnitelman, joka olisi säilyttänyt Lindblomin talon, mutta lamakauden vuoksi se jäi tuolloin toteutumatta.


title: Sokos Wiklund

text: Tavaratalo siirtyi jo vuoden valmistumisensa jälkeen, vuonna 1958, Turun Osuuskaupan haltuun. Vuonna 1963 Wiklundia laajennettiin Kauppiaskadun ja Eerikinkadun kulmaan rakennetulla kahdeksankerroksisella kulmatornilla, joka toimi Turun Osuuskaupan pääkonttorina. Sekä vuoden 1957 tavaratalon että sen laajennuksen vuonna 1963 suunnitteli arkkitehtitoimisto Ole ja Bertel Gripenberg. Laajennuksen jälkeen Wiklund oli Suomen toiseksi suurin tavaratalo. Kokonaisuutta laajennettiin edelleen vuonna 1974, jolloin liikepinta-alaa oli 9 814 neliömetriä.


title: Sokos Wiklund

text: Wiklundin liiketiloja laajennettiin vuonna 2008, ja nykyisen julkisivun ovat suunnitelleet Schauman-arkkitehdit vuonna 2007.


title: Sokos Wiklund

text: Wiklundin tavaratalon tuotevalikoima keskittyy naisten ja miesten pukeutumiseen, kosmetiikkaan, urheiluvälineisiin ja kodin tuotteisiin. Tavaratalon yhteydessä toimii myös kahvila, apteekki, suutari, Alko ja Eurokangas. Vuonna 2015 tiloissa avattiin Tokmannin ja Vepsäläisen myymälät sekä vuonna 2016 Jyskin myymälä. Muita palveluita ovat esimerkiksi ompelimo, paketointi- ja lahjapalvelu, kauneushoitola ja parturikampaamo. Alakerrassa on S-market Wiklund Herkku, joka aloitti S-marketin nimellä vuonna 2008 ja uudistettiin vuonna 2015.


title: Levyraati (albumi)

text: Levyraati on Sleepy Sleepersin 1981 julkaistu albumi (LP Cbs records 85231). Albumin omalaatuisin piirre on kappaleita ympäröivä parodinen mukaelma TV-ohjelma Levyraadista. Esikuvan aikakauden vakiojäsenten Klaus Järvisen ja Pirkko Liinamaan asemesta kappaleita arvioivat Kulaus Vesinen ja Pirkko Huivimaa. Muina raadin jäseninä toimivat kenraalivääpeli Lauri Sutinen (vrt. kenraali Lauri Sutela), valokuvamalli Lenita Melasto (vrt. Lenita Airisto) ja DJ Gabriel Kikkeli (vrt. Tapani Ripatti).


title: Levyraati (albumi)

text: Kappaleiden nimet ovat osaksi mukailtuja "Viikonalkuäiti" on johdettu Reijo Kallion hitistä "Viikonloppuisä." "Sunshine of your love"= Rakkautesi auringonpaiste on kauhutarina "Keskiyön aikaan" jossa kynttilänvalon pelätään sammuvan. "P-piisi" on nimensä mukaisesti rakennettu p- kirjaimella alkavien sanojen ympärille.


title: Levyraati (albumi)

text: Sävellykset ja sanoitukset Sakke Järvenpää ja Mato Valtonen ellei toisin mainittuRaidat 6, 8 ja 13 eivät olleet mukana vinyyli-LP:llä, vaan osassa painosta mukana olleella singlellä olivat "Maailmankierto" ja "Hai sie tiikeri", mutta ilman raatilaisten arvosteluja.


title: Kavajë

text:
Kavajë (albaniaksi myös "Kavaja", ) on kaupunki Länsi-Albaniassa. Kaupunki perustettiin vuonna 1595 nimellä "Kavalje" joka muuttui myöhemmin Kavajëksi. Kaupungissa alkoi ensimmäisenä kommunistinvastainen vallankumous. Kaupunki on 8 metriä merenpinnan yläpuolella ja sillä
on 37 kilometriä rantaviivaa. Kaupungin asukasluku on 24 817 (vuonna 2001).


title: Kavajë

text: Kaupungin jalkapallojoukkueen nimi on Besa Kavajë.


title: Boys Don’t Cry (elokuva)

text: Boys Don't Cry on vuonna 1999 valmistunut elokuva, joka pohjautuu transsukupuolisen nuoren Brandon Teenan tarinaan. Teenan miespuoliset kaverit raiskasivat ja murhasivat hänet, kun he huomasivat, että Teena on syntymässä naiseksi määritelty transmies. Elokuvan ohjasi Kimberly Peirce, ja nimiosaa näyttelee Hilary Swank. Elokuvan maailmanensi-ilta oli 8. lokakuuta 1999.


title: Boys Don’t Cry (elokuva)

text: The Curen nimikappale "Boys Don't Cry" soi kohtauksessa, jossa Swankin roolihahmo pääsee vankilasta ja tapaa tyttöystävänsä.


title: Boys Don’t Cry (elokuva)

text: Pääosaa esittänyt Hilary Swank sai roolisuorituksestaan parhaan naispääosan Oscar-palkinnon. Chloë Sevigny oli myös ehdolla parhaasta naissivuosasta. Swank sai lisäksi useita arvostelijapalkintoja sekä Golden Globen.


title: Boys Don’t Cry (elokuva)

text: Elokuva tuotti Yhdysvalloissa lipputuloina 11 533 945 dollaria.


title: Boys Don’t Cry (elokuva)

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Emre Belözoğlu

text: Emre Belözoğlu (s. 7. syyskuuta 1980 Istanbul, Turkki) on turkkilainen jalkapalloilija, pelipaikaltaan keskikenttämies. Emre edustaa turkkilaista Fenerbahçea.


title: Emre Belözoğlu

text: Emre Belözoğlu on kotikaupunkinsa mahtiseuran Galatasarayn kasvatteja. Hän debytoi aikuisten joukkueessa jo 16-vuotiaana kaudella 1997–1998. Vuonna 2000 hän voitti seurassa UEFA Cupin, mutta siirtyi vuonna 2001 Serie A:n Internazionaleen. Hän kuului myös Turkin maajoukkueen runkopelaajiin 2002 MM-kisoissa, missä joukkue saavutti pronssia.


title: Emre Belözoğlu

text: Maaliskuussa 2004 Pelé nimesi Belözoğlun FIFA 100:aan, eli luetteloon 125 parhaasta elävästä jalkapalloilijasta.


title: Emre Belözoğlu

text: Heinäkuussa 2005 Emre Belözoğlu siirtyi Interistä Newcastleen 3,8 miljoonan punnan summalla. Vuodet 2008–2012 hän edusti Fenerbahçea. Pelattuaan syyskauden 2012 espanjalaisessa Atlético Madridissa hän palasi takaisin istanbulilaisseuraan.


title: Let There Be Love

text: Let There Be Love on rock-yhtye Oasiksen kappale ja single, joka julkaistiin 28. joulukuuta, 2005. Se nousi korkeimmillaan Ison-Britannian single-listan sijalle 2. "Let There Be Love" on kolmas single Don't Believe the Truth albumilta ja sen b-puolia ovat "Sittin Here In Silence (On My Own)" ja "Rock N Roll Star (Live)", joka on taltioitu heinäkuussa 2005 City of Manchester Stadionilla. Singlestä on julkaistu myös DVD-versio, jolla on "Let There Be Love" kappaleen video ja minidokumentti yhtyeen 2005 maailmankiertueesta. Singlen kansi on kuuluisan kansitaiteilija Simon Halfonin suunnittelema.


title: Let There Be Love

text: Noel Gallagher:""Se on todella todella vanha laulu. Kirjoitin sen Standing On The Shoulder Of Giants (2000) -levyä varten, mutta en tykännyt sen sanoista, joten emme käyttäneet sitä ja palasin sen pariin aina vuosien varrella. Asteittain kirjoitin sen pala palalta uudelleen, ja sitten keksin siihen keskiosan, jonka minä laulan. Ja liitin osat yhteen"."


title: Let There Be Love

text: Kaikki kappaleet on kirjoittanut Noel Gallagher, ellei toisin mainita.


title: Pergamentti

text: Pergamentti on käsiteltyä nahkaa, jolle aikoinaan kirjoitettiin käsin kirjoja ja muistiinpanoja. Sen nimi juontuu Pergamonin kaupungista, jossa pergamentti keksittiin.


title: Pergamentti

text: Pergamentti korvasi 300-luvulla papyruksen käytön käsikirjoituksissa. Kuninkaalliset alkoivat suosia sitä, ja luostareissa kirjurit kopioivat Raamatun sille. Arvokkaimmat pergamentit olivat purppurapergamentteja: purppuralla värjätyille sivuille teksti kirjoitettiin kullalla ja hopealla.


title: Franco Baresi

text: Franco Baresi (s. 8. toukokuuta 1960 Travagliato, Italia) on italialainen jalkapalloilija ja jalkapallovalmentaja.


title: Franco Baresi

text: Baresi oli pelipaikaltaan puolustaja. Häntä pidetään yhtenä kaikkien aikojen parhaista puolustajista. Baresi pelasi joko keskuspuolustajana tai liberona. Hänet tunnettiin erityisesti pelinlukutaidostaan ja kovuudestaan.


title: Franco Baresi

text: Baresi edusti koko ammattilaisuransa eli vuodet 1978–1997 Milania. Hän saavutti Milanin riveissä muun muassa kuusi Italian-mestaruutta, kolme Euroopan cupin/Mestarien liigan voittoa ja kaksi Intercontinental Cupin voittoa. Baresi muodosti Milanissa yhtenä kaikkien aikojen parhaista pidetyn puolustuslinjan yhdessä Mauro Tassottin, Alessandro Costacurtan ja Paolo Maldinin kanssa. Hän toimi myös pitkään Milanin kapteenina. Milan on "jäädyttänyt" Baresin pelinumeron 6.


title: Franco Baresi

text: Italian maajoukkueessa Baresi pelasi 81 ottelua ja teki niissä yhden maalin vuosina 1982–1994. Vuosina 1990–1994 hän toimi Italian kapteenina. Baresi edusti Italiaa MM-kilpailuissa vuosina 1982, 1990 ja 1994 sekä EM-kilpailuissa vuonna 1980 ja 1988. Hän saavutti Italian riveissä MM-kultaa vuonna 1982, MM-pronssia vuonna 1990 ja MM-hopeaa vuonna 1994. Baresi ei tosin pelannut minuuttiakaan vuosien 1980 ja 1982 kisoissa. Vuoden 1994 kisoissa hän oli yksi loppuottelun rangaistuspotkukilpailun epäonnistujista. Baresi edusti Italiaa lisäksi 1984 kesäolympialaisissa.


title: Franco Baresi

text: Nykyisin Baresi toimii Milanissa juniorivalmentajana. Aiemmin hän työskenteli lyhyen aikaa englantilaisen Fulhamin palveluksessa.


title: Franco Baresi

text: Baresin veli Giuseppe on myös entinen jalkapalloilija. Hän edusti pääosan urastaan Milanin paikallisvastustajaa Interiä.


title: Muilutus

text: Muilutus tarkoittaa yhdistettyä sieppausta ja pahoinpitelyä. "Nykysuomen sanakirjan" mukaan sillä tarkoitetaan henkilön väkivaltaista kuljettamista toiselle paikkakunnalle tai valtakunnan rajan taakse. Sana yhdistetään Suomessa kommunisminvastaisen Lapuan liikkeeseen (1929–1932), joka käytti muilutuksia kommunisteja ja vasemmistoa vastaan suunnattuna painostus- ja pelottelukeinona kesällä 1930. Muilutuksiin liittyi usein kyyditys eli siepatun henkilön kuljettaminen ja jättäminen toiselle paikkakunnalle, tyypillisesti Suomen itärajalle tai sen taakse. Joskus muilutettavat pakotettiin vannomaan luopuvansa politiikasta tai olemaan palaamatta takaisin.


title: Muilutus

text: Nimensä "muilutus" sai kyydityksiin innokkaasti osallistuneen lapualaisen körttitalonpojan Jussi Muilun mukaan. Muilun serkukset Jussi ja Jaakko olivat aikansa ahkerimpia ja tunnetuimpia kyydittäjiä.


title: Muilutus

text: Tahdonvastaisten rajalle kyyditysten idea oli peräisin Yhdysvalloista, jossa vastustajia oli jo pitkään viety osavaltion rajalle.


title: Muilutus

text: Tunnetuimmat vuoden 1930 aikana muilutetut tai kyyditetyt henkilöt olivat STPV:n kansanedustajat Asser Salo, Eino Pekkala ja Jalmari Rötkö, eduskunnan sosiaalidemokraattinen varapuhemies Väinö Hakkila sekä lopulta entinen presidentti K. J. Ståhlberg.


title: Muilutus

text: Muilutukset ovat tunnetuimmat vaikuttamiskeinot, joita Lapuan liike käytti. Lapualaiset pitivät Kallion hallitusta saamattomana, ja Vihtori Kosola halusi muilutuksilla painostaa hallitusta eroamaan sekä saada uudeksi pääministeriksi kokoomuksen Pehr Evind Svinhufvudin.


title: Muilutus

text: Tunnetut kommunistit etsittiin, vietiin mustaan umpikoppiseen autoon, yleensä Fordiin, jota kutsuttiin ”lissuksi” tai ”muilutuspakuksi”, ja kyyditettiin. Matkalla muiluttajat monesti lauloivat isänmaallisia lauluja, kuten eteläpohjalaisten suojeluskuntalaisten kunniamarssia ”Vilppulan urhojen muistolle”, ja uhkailivat muilutettavaa. Monia tapauksia oli, joissa muilutettava vietiin ”ikitielle” eli itärajalle ja katsottiin, että muilutettava todella ylitti rajan. Yleensä muilutettava kyyditettiin toiseen maakuntaan. Vaikka muilutettavien laittomat rajanylitystapaukset kiristivät maiden välejä, liikkeen tarkoituksena ei ollut suunnata iskujaan Neuvostoliittoa vastaan.


title: Muilutus

text: Kesäkuun puolivälissä 1930 alkoivat ympäri maata laajamittaiset kommunistien muilutukset. Porvarilliset puolueet pitivät muilutuksia pakollisena pahana, jota tuli vain sietää kommunistien kitkemiseksi.


title: Muilutus

text: Ensimmäinen julkisuuteen noussut muilutus oli kommunistisen kansanedustajan Asser Salon kyyditys 4. kesäkuuta, ja vapusta syyskuuhun tehtiin kokonaisuudessaan 254 muilutusta tai sen yritystä. Ensimmäiset kolme kyyditystä tehtiin toukokuussa. Kesäkuussa oli 137 kyyditystä tai sen yritystä, heinäkuussa 51, elokuussa 37 ja syyskuussa viimeiset 26. Kyydityksistä 76 tehtiin Vaasan läänin alueella, jossa muilutukset eivät yleensä olleet väkivaltaisia. Esimerkiksi pohjalaiskyydityksissä "paketti" eli muilutettava saatettiin viedä Pohjanmaalle, jossa häneltä otettiin vastaava vala kuin Saloltakin. Pohjalaiset sanoivatkin muilutuksia ”talonpoikaishuumoriksi” tai ”talonpoikaiseksi leikinlaskuksi”, vaikka todellisuudessa muilutukset olivat, muutamia tapauksia lukuun ottamatta, täysin organisoitua toimintaa. Sen sijaan erityisesti Varsinais-Suomessa muilutukset olivat vakavia, ja tällä alueella muilutukset saivat jo tuolloin huonon maineensa. Sisällissodan aikana Varsinais-Suomessa jännitteet olivat syvät, ja ne purkautuivat lapualaisvuosina uudelleen. Eräissä varsinaissuomalaisissa kyydityksissä pahoinpideltiin muilutettavaa pahoin.


title: Muilutus

text: Muilutettavan kohtelu oli usein erittäin rajua. Lisäksi kieltolain (1919–1932) aikana käytetty pirtu monesti pahensi tilannetta. Muilutuksissa sai surmansa kaiken kaikkiaan kolme henkilöä. Forssalainen työmies Yrjö Holm teki vastarintaa aseen kanssa ja kunnallismies Onni Happonen Heinävedeltä ilman asetta, mutta molemmat ammuttiin. Surmansa sai 19. heinäkuuta myös suutari Erik Petter Mättö, mutta tapaus oli humalaisen Pentti Kosolan tekemä tappo. Vihtori Kosola ei ollut tietoinen poikansa suunnitelmista. Pentti Kosolan iskujoukon oli tarkoitus kyyditä Mättö rajan yli. Rajaa lähestyttäessä Mättö kuitenkin otti tupakkaa povitaskustaan tarjotakseen kyydittäjilleen, mutta Kosola luuli tämän vetävän asetta ja ampui tämän hätäisesti.


title: Muilutus

text: Kiivaimpana kyydityskesänä 1930 myös kommunistit syyllistyivät murhatekoihin, joista Lapuan liike sai selkänojaa oman väkivaltansa perustelemisessa. Kaksi viikkoa ennen Mätön kyyditystä tunnettu kommunisti ampui Vaasassa konstaapeli Arvo Sorvarin. Syyskuussa 1930 puolestaan Sulo Lehtinen, kommunistien asiamieheksi ryhtynyt entinen jääkärialiupseeri, ampui Heinolassa häntä kuulusteluun noutaneen konstaapeli Iivar Kokkosen.


title: Muilutus

text: Aina ei muilutettu vain kommunisteja, vaan myös sosialidemokraatteja, joita ei kuitenkaan viety itärajalle. Muilutuksista tuli sittemmin eräänlainen joukkoilmiö. Kosolasta eli Lapuan liikkeen pääesikunnasta ei annettu kaikkia muilutuskäskyjä, mutta yleensä päämaja oli tietoinen muilutuksista tai siltä oli kysytty lupa niihin. Eri paikkakunnilla ja maakunnissa paikalliset Lapuan liikettä kannattaneet henkilöt saattoivat kyyditä kenet tahansa paikallisen kommunistin tai vasemmistolaiseksi mielletyn henkilön. Muilutus tehtiin siis Lapuan liikkeen nimissä. Rannikolla muilutettavia saatettiin viedä myös saariston yksittäisille saarille.


title: Muilutus

text: 14. lokakuuta 1930 tehtiin vielä yksi kyyditys, mikä oli Lapuan liikkeen kannatukselle paha isku. Tuolloin aktivistien ja isänmaallisten piirien vanhastaan vihaama K. J. Ståhlberg kyyditettiin puolisoineen Joensuuhun. Kyyditys ei kuitenkaan ollut Lapuan liikkeen johdon toimeksi antama, eikä se ollut tietoinen suunnitelmasta. Kyyditysidean toteuttaja oli yleisesikunnan päällikön Kurt Martti Walleniuksen alainen, jääkärieverstiluutnantti Eero Kuussaari. Wallenius otti kuitenkin kaiken vastuun alaisensa teoista ja menetti virkansa. Wallenius joutui vankilaan, mutta hänet vapautettiin korkeimman oikeuden päätöksellä heinäkuussa 1931.


title: Lanta

text:
Lanta (myös sonta, arkikielessä usein paska) on eläinten, mutta myös ihmisten, ulostetta, jota hyödynnetään yleensä viljelysmaan lannoitteena.
Lanta jaetaan kuivalantaan ja lietelantaan riippuen siitä mikä lannankäsittelyjärjestelmä navetassa tai sikalassa on käytössä.


title: Lanta

text: Mikäli neste imeytetään kuivikkeisiin tai erotellaan kiinteästä aineksesta erilliseen säiliöön, puhutaan kuivalannasta. Jos nesteen osuus on niin suuri, että lantaa voidaan käsitellä juoksevana, on kyseessä lietelanta. Lietelannassa on usein mukana myös pesuvesiä. Kumpikin käsittelymuoto on nykyään käytössä.


title: Lanta

text: Karjanlanta on kotieläinten ulosteiden ja virtsan sekä kuivikkeiden seosta. Kuivikkeita käytetään tarjoamaan eläimille miellyttävä makuualusta sekä imemään nesteitä. Aina ei kuivikkeita kuitenkaan käytetä.


title: Lanta

text: Kananlannan kasviravinnepitoisuudet ovat huomattavan korkeita erityisesti fosforin ja typen osalta, jonka takia sitä helpon käsiteltävyytensä ansiosta myydään vähittäismyyntinä sellaisenaan kuluttajille ja puutarhureille lannoitteena.


title: Lanta

text: Makkilanta on kuivakäymälän ihmisperäistä jätettä, jonka arvoa lannoitteena ei ole syytä väheksyä.


title: Lanta

text: Lannassa on kasvinviljelylle arvokkaita aineita, koska ulosteisiin ja virtsaan päätyvät lähes kaikki ne rehun ravinteet, jotka eivät sisälly tuotteisiin. Karjanlanta hyödynnetäänkin yleensä viljelyssä. Virtsa sisältää kaksinkertaisen määrän ravinteita kuin kuivalanta. Lanta on maanparannusaine, joka tehostaa maan pieneliö- ja bakteeritoimintaa. Lannalla on 4-5 vuoden vaikutus maahan, mutta ensimmäinen sato käyttää ravinteista jo puolet. Parhaiten karjanlantaa hyödyntää peruna. Lannan käyttö on varsin työlästä. 10 eläinyksikköä tuottaa karjanlantaa 60 tonnia. Hehtaarille levitetään lantaa 20-40 tonnia. Paras multaustapa on kyntäminen. Suurin ongelma on ammoniakin haihtuminen ja kuivuminen, jota pyritään ehkäisemään lantapattereiden peittämisellä oljilla tai turpeella.


title: Lanta

text: Erityisesti lietelannan levitystä pellolle on säädelty monella tapaa ympäristöhaittojen ehkäisemiseksi. Lietelannan aiheuttaman voimakkaan hajun takia sitä ei saa levittää taajamissa. Se on myös mullattava välittömästi levityksen yhteydessä. Lietelantaa ei saa levittää jäiseen maahan eikä enää 1. huhtikuuta 2015 alkaen pelloille, joiden kaltevuus ylittää 15 prosenttia. Näillä toimenpiteillä pyritään ehkäisemään lannan aiheuttama ylimääräinen ravinnekuormitus vesistöihin. Kotieläintuotantolaitokselle on määritelty sen kokoa vastaava levitysalue, jonne lietelanta tulee levittää sulan maan aikana.


title: Lanta

text: Kuivalanta kuljetetaan yleensä pellolle lantapattereihin, joissa sen annetaan palaa 1-2 vuotta, jonka jälkeen se levitetään tasaisesti pellon pinnalle. Lannankäsittelyn huolellisuus on erityisen tärkeää, jotta lannan sisältämät ravinteet tulevat hyödynnettyä mahdollisimman tarkoin kasvien hyväksi.


title: Lanta

text: Varastosäiliöiden tulee olla vedenpitäviä, katettuja ja riittävän suuria, jotta vuotuinen lantamäärä mahtuu niihin.


title: Lanta

text: Lannassa on myös hyödyntämiskelpoista energiaa. Energian määrä riippuu eläinlajin ja eläimen ruokavaliosta: kuidun osuus ruokavaliossa nostaa energiasisältöä. Siten korsirehua käyttävien eläinten, kuten naudan ja varsinkin hevosen, lanta on tässä suhteessa huomattavin. Toinen merkittävä seikka on kuivikkeen osuus lannassa. Lannan energiakäyttö tapahtuu yleisimmin biokaasureaktorin avulla. Se ei hukkaa lannan ravinteita, joskin se vähentää kompostoituvia hiiliyhdisteitä. Hevoslanta on kaikkein energiapitoisinta johtuen ulosteen suuresta kuitupitoisuudesta ja runsaasta kuivikkeesta. Silloin kun hevosen lannalle ei ole riittäviä lannoitemarkkinoita esimerkiksi asutuskeskuksissa, lantaa halutaan usein polttaa sellaisenaan. Tälle on kuitenkin noussut lainsäädännöllisiä esteitä.


title: Lanta

text: Kuivaneesta lehmän ulosteläjästä käytetään toisinaan nimitystä lehmänrieska. Sitä voi käyttää lämpöenergiana.


title: Kantar TNS

text: Kantar TNS Oy (aikaisemmin TNS Gallup Oy) on Suomessa toimiva mielipide- ja markkinatutkimusyritys.


title: Kantar TNS

text: Yrityksen strategisena linjana 1970- ja 1980-luvuilla oli toiminta erillisillä asiakkaan toimialaan erikoistuneilla yhtiöillä; muun muassa Suomen Gallup Media, Suomen Gallup Markkinatutkimus, Suomen Gallup Ad ja Suomen Gallup Mainostieto. Kasvua haettiin myös yritysostoilla ja yhteisyrityksillä muita markkinointipalveluja tarjonneiden yritysten kanssa. Jo 1980-luvun lopulla yritys laajeni sekä Venäjälle että Baltiaan, joissa TNS-yritykset ovat yhä markkinajohtajia.


title: Kantar TNS

text:
TNS:n ostettua Suomen Gallup –ryhmän sen erikoistuneet yritykset fuusioitiin emoyhtiöön 2003 alkaen. Vuonna 2008 WPP plc osti TNS-konsernin. TNS Gallupista tuli osa WPP:n Kantar Groupia.
TNS Gallupilla on ISO 9001 -laatusertifikaatti ja se kuuluu WWF:n Green Office -verkostoon. TNS Gallup on Suomen Markkinatutkimusliiton jäsenyritys.
TNS Gallup on organisoitunut globaalin TNS:n mallin mukaisesti eri osaamisalueisiin: Brand & Communication, Stakeholder Management, Innovation & Product Development, Retail & Shopper, Qualitative, Digital, Media ja Public Affairs.


title: Kantar TNS

text: Yritys sijaitsee Espoon Otaniemessä.


title: Honeywell

text: Honeywell on teknologiaan paneutuva maailmanlaajuinen monialayritys. Konsernin erikoisaloja ovat ilmailu (esim. "mustat laatikot"), rakennus- ja teollisuusautomaatio, kuljetusväline- ja voimantuotantojärjestelmät, erikoiskemikaalit, kuidut, muovit sekä sähköiset ja kehittyneet materiaalit.


title: Honeywell

text: Honeywell on Fortune 500-listattu ja Dow Jones Industrial Average -indeksissä oleva yritys, jolla on henkilöstöä yhteensä noin 132 000. Yhtiön päämaja sijaitsee Morristownissa, New Jerseyssä. David M. Cote on Honeywellin toimitusjohtaja.


title: Honeywell

text: Konsernilla on yksikköjä 95 maassa, ja sen vuoden 2011 liikevaihto oli 38 miljardia dollaria.


title: Honeywell

text: Honeywell oli vuonna 2012 maailman 60. suurin autoteollisuuden osatoimittajayritys.


title: Honeywell

text: Honeywellin liiketoiminta Suomessa kattaa sekä teollisuusautomaation että rakennusautomaation ja rakennuksien huoltopalvelut. Paikallisten toimintojen lisäksi Honeywellilla on Kuopiossa sellu-, paperi- ja graafisen tuotannon automaation kehityskeskus, jonka naapurissa toimivan sensoritekniikan yhteiskäyttölaboratorion Honeywell jakaa Kuopion yliopiston, Savonia-ammattikorkeakoulun sekä VTT:n kanssa.


title: Honeywell

text: Honeywell Oy:n kotipaikassa Kuopiossa työskentelee noin 300 työntekijää. Keväällä 2007 valmistuneeseen uuteen toimitaloon ("Honeywell House / Innoteknia") keskitetyt toiminnot sijaitsivat aikaisemmin Varkaudessa. Kuopiossa harjoitettiin ennestään tutkimusta ja tuotekehitystä korkeakoulujen rajapinnassa. Konsernin teollisuusautomaatioryhmän johtaja Jack Bolickin mukaan Kuopion yliopiston erityisesti bioteknologia-alan osaaminen oli tärkeä tekijä toimipisteen sijoituspäätöksessä. Konsernin uusien kasvualojen bioenergian ja bioteknologian myötä Suomen yksiköllä on kasvumahdollisuuksia ja se on Honeywellille myös ponnahduslauta Venäjälle.


title: Honeywell

text: Vuonna 2013 Honeywell Oy:n liikevaihto oli 46 miljoonaa euroa ja henkilökunnan lukumäärä 260.


title: Honeywell

text: Yhtiö on valmistanut myös suurtietokoneita:


title: Honeywell

text: 1960-luvun lopussa General Electric myi tietokoneosastonsa "GE Information Systems Group" Honeywellille.


title: Honeywell

text: Yritys on valmistanut myös ranskalaisen Bull SAS:n kanssa tietokoneita.